Kak Ina komited jaga imej Pantai Puteri

PANTAI KUNDOR 14 September – Lokasinya terletak di pesisir pantai menjadikan kawasan Dewan Undangan Negeri (DUN) Pantai Kundor khususnya Pantai Puteri, tempat tumpuan pelancong sama ada dalam dan luar negeri untuk beriadah mahupun melakukan aktiviti air.

Meskipun begitu, keadaan pantai yang terkesan dengan ancaman hakisan menyebabkan persekitaran dahulunya indah kini tidak lagi ‘enak dipandang’ apabila kawasan hakisan itu berlaku dengan teruk malah kebanyakkan pokok juga tumbang menyembah bumi.

Tidak mahu situasi terus mencacatkan kawasan sekitar, Ahli Dewan Undangan Negeri (Adun) Pantai Kundor, Tuminah Kadi @ Mohd Hashim, fokus dalam mencari penyelesaian segera menangani isu itu daripada terus berlarutan, selain merangka beberapa perancangan serta memperkenalkan produk pelancongan baharu di kawasan itu.

Mesra disapa Kak Ina, beliau berkata, peruntukkan kira-kira RM30 juta sudah diterima untuk kerja baik pulih hakisan dengan pembinaan pemecah ombak dan kini kajian sedang dijalankan bagi mendapatkan kaedah terbaik untuk pembinaan struktur yang akan dibuat sekali gus dapat menyelesaikan masalah hakisan.

“Kita dalam perancangan cuba tarik lagi pelancong ke Pantai Puteri tetapi ia bergantung kepada baik pulih pantai, selagi pantai tidak dibaik pulih tiada tambakan hasrat kita untuk menyusun kira-kira 120 peniaga dengan kemas serta teratur di empat lokasi dikenal pasti tidak dapat dilaksanakan. Malah perancangan untuk bangunkan ‘glamping’ juga mungkin terjejas.

“Kalau kita tambak kira-kira 60 meter ke tengah laut, pantai cantik segala perancangan kita dapat dilaksanakan segera. Saya agak risau kerana bimbang hakisan akan merebak sehingga ke jalan utama. Kita mahukan pelancong selesa dan dalam waktu sama peniaga boleh dapatkan hasil disebabkan itu saya minta kerja baik pulih ini dipercepatkan.

“Kalau ikutkan juga Pantai Puteri kita hendak jadikan ‘hotspot’ pelancongan dan dimasukkan ke dalam portal pelancongan Negeri Melaka. Dari segi prasarana tiada masalah kita mempunyai tempat penginapan yang cukup cuma keadaan pantai sahaja yang bermasalah,”
katanya.

Menurutnya, menyelesaikan permasalahan nelayan di kawasan itu juga adalah agenda utama antaranya menjalankan kerja baik pulih jeti dan pangkalan nelayan sebelum tibanya monsun Barat Daya penghujung tahun ini.

“Jeti nelayan di Pantai Puteri ini sekarang dalam pembinaan yang menelan belanja kira-kira RM200,000 dan kita masih ada dua yang belum dijalankan baik pulih iaitu Jeti Pengkalan Perigi dan Jeti Pantai Kundor. Untuk Pantai Kundor saya sudah minta Lembaga Kemajuan Ikan Malaysia (LKIM) masukkan dalam satu bajet kerana keadaan jeti itu sudah uzur, sampai masa untuk dibaik pulih.

“Selain itu ada juga isu nelayan lain yang masih dalam perbincangan bagi mendapatkan penyelesaian dan ia diberi keutamaan kerana ramai nelayan tradisional di enam buah jeti nelayan yang terdapat di Pantai Kundor,” katanya.

Menurutnya, pihaknya juga kini dalam usaha untuk menyegerakan pembinaan Sekolah Rendah Agama (SRA) Jabatan Agama Islam Melaka (JAIM) Tanjung Kling, yang tertangguh lebih dua tahun dan menyebabkan lebih 200 muridnya terpaksa menumpang di sekolah berhampiran.

“Yang ini saya kejarkan, saya juga sudah berhubung dengan Jabatan Kerja Raya bagi pembinaan semula bangunan sekolah ini yang dianggarkan menelan belanja RM6 juta tetapi ianya masih belum ada kelulusan daripada Majlis Agama Islam Melaka (MAIM) untuk membolehkan projek ini berjalan.

“Keadaan di Sekolah Kebangsaan (SK) Lereh dengan jumlah pelajar seramai 2,000 orang, yang menumpangkan murid SRA Jaim ini amat padat dan sudah pasti dengan kapasiti itu memberikan suasana tidak selesa buat anak-anak ini untuk belajar, jadi saya amat berharap agar kelulusan peruntukan dapat diberikan segera kerana sudah berlarutan dua tahun setengah,” katanya.

Selain itu, Tuminah berkata, pihaknya juga kini berusaha untuk menyiapkan pembinaan masjid di Bukit Darat yang tertangguh kira-kira tujuh tahun lalu atas beberapa faktor agar dapat memberi keselesaan kepada penduduk.

“Pembinaan ini tertangguh antara enam hingga tujuh tahun dan selepas melalui beberapa proses ia kemudian diamsukkan dalam Rancangan Malaysia Ke-12 (RMKe-12) cuma kini kalau dapat kita mahu dipercepatkan kerana ini adalah salah satu keperluan bagi menampung kepadatan penduduk setempat,” katanya.

Sementara itu, beliau berkata, diberi tanggungjawab dan amanah DUN Pantai Kundor sudah pasti dia mempunyai impian dan cita-cita untuk membawa perubahan dan pembangunan yang akan memberi manfaat kepada semua penduduk setempat dengan merancang pembinaan sebuah ‘one stop centre di kawasan itu yang akan menghimpunkan peniaga IKS.

“Saya ada perancangan dan ianya juga antara manifesto saya untuk peniaga IKS di sini, sebenarnya di sini ramai peniaga IKS dan kita punya geragau, cencalok, belacan, inang-inang dan beberapa produk lagi yang boleh dipasarkan tetapi ada sedikit kekangan dari sudut pemasaran.

“Bila ada ‘one stop centre’ ini kita akan himpun semua di sini. Saya bayangkan premis tiga tingkat yang berkonsepkan seakan Pasar Payang, Terengganu. Kalau kita tengok di Pantai Puteri pada Jumaat, Sabtu dan Ahad akan sesak dengan pelancong dan menjadi tumpuan, jadi ia akan menjadi tarikan,” katanya.


PM saran tubuh Suruhanjaya Patuh Syariah

PUTRAJAYA, 30 Mei – Kawal selia industri halal dalam negara boleh disatukan melalui penubuhan Suruhanjaya Patuh Syariah, kata Perdana Menteri Datuk Seri Ismail Sabri Yaakob.

Dalam ucaptama sempena Syarahan Tun Abdullah Ahmad Badawi hari ini, Ismail Sabri berkata pada masa ini, cadangan kawal selia sedia ada lebih terhad kepada sektor kewangan Islam melalui Bank Negara  Malaysia dan Suruhanjaya Sekuriti manakala Jabatan Kemajuan Islam (Jakim) pula mengawal selia industri halal.

“Saya menyeru saranan ini dapat diberi perhatian sewajarnya agar aspirasi menjadikan Malaysia sebagai Model Rujukan Utama dalam bidang Ekonomi Halal dapat  direalisasikan,” katanya di sini.

Turut hadir, Ketua Pengarah Perkhidmatan Awam Datuk Seri Mohd Shafiq Abdullah, Pengerusi Pertubuhan Legasi Tun Abdullah Ahmad Badawi (Legasi) Datuk Jefridin Atan dan Naib Canselor Universiti Kebangsaan Malaysia Professor Datuk Dr Mohd Ekhwan Toriman.

Ismail Sabri berkata ekonomi Malaysia kini berdepan dengan ketidakpastian yang berlaku di peringkat global selain persaingan semakin sengit dalam ekonomi serantau.

Beliau berkata peranan dan sumbangan ekonomi halal tempatan terhadap ekonomi negara masih boleh dipertingkatkan atau ditambah baik supaya menjadi lebih signifikan.

“Berdasarkan laporan Global Islamic Economy Report (2016/2017 hingga 2020/2021), Malaysia menduduki peringkat pertama daripada segi skor petunjuk ekonomi Islam global. Bahkan, Malaysia menunjukkan prestasi teratas dalam sektor kewangan Islam.

“Namun begitu, enam sektor lain, iaitu makanan halal, pelancongan, fesyen, kosmetik dan farmaseutikal, media dan rekreasi masih ada ruang diperbaiki untuk meningkatkan skor dalam sektor tersebut,” katanya.

Beliau berkata pada masa ini, ekonomi halal dilihat lebih mencakupi dan berkembang sekitar sektor kewangan dan makanan, sekali gus memperlihatkan kewajaran bahawa aspek ekonomi halal itu perlu diberikan perhatian dan diperbetulkan.

Perdana Menteri berkata kepesatan kewangan Islam antaranya dipacu oleh permintaan masyarakat terhadap sistem bebas riba, mempunyai unsur gharar dan masyir (spekulasi atau perjudian) selain adanya juga kawal selia dan model pengembangan sistem kewangan Islam yang tersedia di peringkat global.

Justeru itu, beliau berkata Pelan Induk Ekonomi Halal harus diupayakan dan diusahakan oleh pemegang taruh untuk memperkasakan ekonomi halal yang mana ia boleh dilakukan dengan meningkatkan peranannya dalam pelbagai sektor ekonomi halal dalam pembangunan negara.

Ismail  Sabri berkata ekonomi halal menggabungkan elemen keperluan agama dalam perniagaan dengan menekankan hubungan sesama manusia bersandarkan persaudaraan dan kesamaan manakala harta dan segala sumbernya di muka bumi pula dimiliki dan dikawal sepenuhnya oleh Allah.

Beliau berkata industri produk halal di Malaysia mula diberi perhatian dalam Pelan Induk Perindustrian II, 1996-2005, dan diikuti pula Dasar Pertanian Negara Ketiga, 1998-2010, dengan industri itu dibangunkan kerana Malaysia mempunyai kemudahan infrastruktur dan kemahiran dalam teknologi pemprosesan.

“Kepentingan industri halal ini turut dititikberatkan dalam Pelan Induk Perindustrian Ketiga, 2006-2020, Kementerian Perdagangan Antarabangsa dan Industri (MITI). Pelan induk ini mempunyai teras strategik antara lainnya menjadikan Malaysia pusat serantau bagi produk dan perkhidmatan halal seperti produk farmaseutikal, peralatan perubatan, pemprosesan makanan, tekstil dan pakaian,” katanya.

“Pihak kementerian khususnya Kementerian Pengajian Tinggi, Jakim, Halal Development Corporation dan pihak industri diseru supaya dapat menyokong usaha murni ini,” katanya.

Dalam majlis itu, Ismail Sabri turut melancarkan Dana Endowmen Ekonomi Halal dengan dana permulaan sebanyak RM1 juta, yang ditubuhkan oleh Legasi dan Hadahri Global Foundation dengan kerjasama Fakulti Ekonomi dan Pengurusan Universiti Kebangsaan Malaysia (UKM).

“Tujuan utama penubuhan dana endowmen ini adalah membangunkan kepemimpinan dalam penyelidikan dan pendidikan dalam bidang ekonomi halal. Ini meliputi bidang Sains dan Teknologi, dan Sains Kemanusiaan.

“Saya menyambut baik penubuhan Dana Endowmen Ekonomi Halal ini dan berharap usaha ini dapat memperkasakan aktiviti akademik dan intelektual dalam bidang ekonomi halal agar Malaysia dapat menerajui agenda ekonomi halal di peringkat pengajian tinggi,” katanya. – BERNAMA


Dana permulaan RM10j bagi bantuan khas kesan mudarat vaksin COVID-19

PUTRAJAYA 22 Mac – Kerajaan memperuntukkan dana permulaan sebanyak RM10 juta bagi bantuan khas kewangan kesan mudarat vaksin COVID-19 untuk rakyat Malaysia dan warga asing yang mendapat kesan sampingan serius setelah menerima vaksin di bawah Program Imunisasi COVID-19 Kebangsaan.

Menteri Kesihatan Datuk Seri Dr Adham Baba berkata bantuan khas itu dibahagi kepada dua kategori iaitu bantuan khas RM50,000 sekiranya berlaku kesan sampingan serius sehingga memerlukan rawatan berpanjangan di hospital dan RM500,000 jika berlaku hilang upaya kekal atau kematian disebabkan oleh vaksin COVID-19.

Beliau ketika mengumumkan perkara berkenaan berkata dana permulaan itu adalah di bawah Kumpulan Wang Amanah Bantuan Bencana Negara (KWABBN) yang diuruskan Agensi Pengurusan Bencana Negara (Nadma) bagi tujuan bantuan khas kewangan kesan mudarat vaksin COVID-19.

“Bantuan khas ini adalah langkah proaktif kerajaan untuk menghadapi kemungkinan jika berlaku kesan sampingan (adverse effects) daripada penggunaan vaksin COVID-19,” katanya dalam sidang media bersama Menteri Penyelaras Program Imunisasi COVID-19 Kebangsaan Khairy Jamaluddin, di sini hari ini.

Bantuan khas itu juga diharapkan dapat membantu menampung keperluan penerima vaksin dan keluarga yang berkemungkinan terjejas kesan daripada pengambilan vaksin, katanya.

Dr Adham berkata Kementerian Kesihatan (KKM) menubuhkan tiga jawatankuasa iaitu Jawatankuasa Farmakovigilans Khas bagi Pemantauan Vaksin COVID-19, Jawatankuasa Teknikal Perubatan dan Jawatankuasa Induk Bantuan Khas Kewangan Kesan Mudarat Vaksin COVID-19 untuk menilai kesan sampingan.

Katanya, Jawatankuasa Farmakovigilans Khas bagi Pemantauan Vaksin COVID-19 akan memantau dan menilai kesan mudarat susulan imunisasi serta isu keselamatan berkaitan vaksin, manakala Jawatankuasa Teknikal Perubatan terdiri daripada pakar perubatan pula adalah bagi menentukan sama ada kes permohonan bantuan khas kewangan mempunyai hubung kait (causal relationship) dengan vaksin COVID-19.

Satu lagi jawatankuasa iaitu Jawatankuasa Induk Bantuan Khas Kewangan Kesan Mudarat Vaksin COVID-19 pula berperanan meluluskan bantuan khas kewangan berdasarkan keputusan kedua-dua jawatankuasa tersebut, katanya.

“Ketiga-tiga jawatankuasa bertindak serentak dan bantuan khas akan diberikan kepada penerima terkesan selepas dinilai yang mana urusan pembayaran dibuat oleh Nadma,” katanya.

Sementara itu, Dr Adham berkata 20 jenis kesan sampingan dilaporkan menerusi aplikasi MySejahtera dan pusat pemerhatian di Pusat Pemberian Vaksin (PPV) sehingga 18 Mac lepas antaranya pening, sesak nafas, loya, muntah, berdebar-debar, gatal, kebas, ruam dan sesak dada.

Beliau berkata individu yang menghadapi ketidakselesaan pada dada perlu dibawa ke hospital untuk pemerhatian lanjut dan tidak dibenarkan keluar sementara menunggu untuk suntikan dos kedua selepas 21 hari.

Selain itu, Dr Adham menjelaskan antara kesan sampingan normal selepas suntikan vaksin adalah sakit di tempat suntikan iaitu 80 peratus, keletihan dan kelesuan (60), sakit kepala (50) dan bengkak di tempat suntikan (10).

“Setakat hari ini tiada perkara luar biasa berlaku di Malaysia kerana vaksin COVID-19 dan kesan sampingan ringan yang dilaporkan tidak membimbangkan,” katanya.


Gerai jual belacan, cencaluk diserbu

KLEBANG 17 Okt. – Jika dibandingkan hampir setahun lalu, deretan kedai menjual produk makanan tradisional belacan dan cencaluk di Kampung Pinang dekat Batang Tiga, di sini, kelihatan sunyi sepi tanpa kehadiran pengunjung singgah membeli di situ.

Bagaimanapun, setelah kebenaran rentas negeri bermula Isnin lalu, pemandangan sepi di kawasan itu kini berubah wajah dan kelihatan meriah dengan deretan kenderaan mula `menyerbu’ kedai di situ.

Menurut peniaga yang ditemui Melaka Hari Ini (MHI), mereka mula menerima kunjungan `luar biasa’ pembeli sejak kelmarin dengan kebanyakannya membeli produk belacan, ikan bilis, ikan masin dan cencaluk dalam kuantiti  yang agak besar.

“Alhamdulilah, kedai saya tidak putus-putus dikunjungi orang ramai sejak semalam dan saya jangkakan bilangan mereka akan bertambah untuk beberapa hari ini.

“Kalau dulu waktu Perintah Kawalan Pergerakan (PKP) nak dapat RM10 pun susah tetapi hari ini sejak sudah ada kebenaran rentas negeri, jualan mampu meraih lebih RM100 sehari,” katanya.

Bagi Lizam Abu Bakar, 45, dia hampir berputus asa untuk meneruskan perniagaan di situ namun selepas diyakinkan oleh isteri, Norasyikin Jantan, 38, maka dia kembali berniaga di situ setelah menutup kedai selama tiga bulan.

“Berkat kesabaran isteri, kedai kami mulai `bernyawa’ semula dan pada hari pertama beroperasi semula semalam (kelmarin), kedai kami tidak putus-putus dikunjungi pelanggan.

“Malah, ada pelanggan yang membeli borong sehingga dua dozen cencaluk untuk dibawa balik ke Kuala Lumpur,” katanya yang sudah 20 tahun berniaga di situ.

Pada masa yang sama, menurut Norasyikin, dia merasa lega kerana perniagaan cencaluk dan belacan yang diusahakan bersama suami kini sudah mula kembali mendapat sambutan.

Bagaimanapun, katanya, berkat kesabaran mereka dan peniaga lain akhirnya berbaloi apabila keadaan kini semakin pulih dengan Melaka kini mulai dibanjiri pelancong tempatan dan dari negeri lain.


Belanjawan 2023: Bantuan musim tengkujuh naik kepada RM800

Perdana Menteri yang juga Menteri Kewangan Datuk Seri Anwar Ibrahim berkata bagi pesawah, kerajaan akan meneruskan penyaluran pelbagai subsidi dan insentif seperti harga padi, baja padi dan padi huma dengan peruntukan RM1.6 bilion.

Beliau berkata sumbangan tunai turut diberikan kepada pesawah sebanyak RM200 sebulan untuk tempoh tiga bulan atau semusim melibatkan 240,000 pesawah dengan peruntukan RM228 juta.

“Selain sumbangan RM60 juta yang disediakan, Padiberas Nasional Berhad (BERNAS) turut bersetuju membuat perkongsian keuntungan daripada import beras dengan menyumbang 30 peratus keuntungan bersih kepada pesawah,” katanya ketika membentangkan Belanjawan 2023 di Dewan Rakyat hari ini.

Kerajaan Perpaduan yang diterajui Anwar membentangkan Belanjawan 2023 yang memperuntukkan sejumlah RM388.1 bilion, dengan RM289.1 bilion untuk belanja mengurus, RM99 bilion belanja pembangunan termasuk RM2 bilion simpanan luar jangka.

Anwar berkata bagi meningkatkan pendapatan minimum penoreh, kerajaan juga bersetuju menaikkan Paras Harga Pengaktifan Insentif Pengeluaran Getah daripada RM2.50 kepada RM2.70 sekilogram dengan peruntukan RM350 juta.

Sehubungan itu beliau menggesa Lembaga Getah Malaysia (LGM) memudah cara tuntutan terutamanya melibatkan pekebun kecil yang terpaksa keluar berpuluh kilometer hanya untuk mendapatkan insentif tersebut kerana ia menyusahkan rakyat.

“Saya mahu LGM dan semua agensi yang terlibat lebih responsif turun padang menguruskan tuntutan pekebun kecil dan mula bertindak proaktif dalam memudahkan urusan rakyat dengan kerajaan,” katanya.

Beliau berkata kerajaan juga bersetuju menaikkan sumbangan musim tengkujuh pekebun kecil daripada RM600 kepada RM800 untuk tempoh empat bulan bagi meringankan beban ditanggung 320,000 golongan berkenaan, membabitkan peruntukan RM256 juta.

Anwar berkata bagi meningkatkan permintaan getah sekali gus menambah pendapatan pekebun kecil, kerajaan akan menyediakan RM50 juta untuk menggunakan Cuplum Modified Bitumin (CMB) bagi penyelenggaraan jalan, memandangkan bahan CMB dilihat lebih memanjangkan jangka hayat jalan. – BERNAMA


Anak Melaka 18 tahun juara snuker kebangsaan

MELAKA 19 Disember – Jeremy Chai berjaya mengharumkan nama Negeri Melaka selepas muncul johan Kejohanan Snuker Kebangsaan Bawah 21 Tahun di Bukit Mertajam, Pulau Pinang.

Namun, pada perlawanan penentuan Best Of 7 Jeremy nyata lebih unggul mengetepikan Cheah, sekali gus dinobat johan untuk membawa pulang RM2,000 dan piala kemenangan.


UTeM beri kelonggaran kepada pelajar terkesan banjir

MELAKA, 23 Dis – Universiti Teknikal Malaysia Melaka (UTeM) memberi kelonggaran kepada pelajarnya yang terkesan akibat banjir untuk menangguhkan semua aktiviti melibatkan pengajaran dan pembelajaran (PdP) selama tujuh hari bermula hari ini.

Timbalan Naib Canselor (Penyelidikan & Inovasi) yang menjalankan fungsi Naib Canselor UTeM, Prof Ir Dr Ghazali Omar berkata pihak universiti juga bersetuju menganjakkan minggu kuliah kepada 12 hingga 16 Jan tahun depan bagi tujuan penggantian semua aktiviti yang terjejas.

“Penangguhan berkenaan bagi mengurangkan tekanan pelajar yang terkesan akibat banjir yang melanda sebahagian besar kawasan di Melaka selain Negeri Sembilan, Selangor dan Pahang baru-baru ini.

“Justeru, pelajar yang terbabit boleh menghubungi fakulti masing-masing untuk maklumat terkini berkaitan aktiviti PdP,” katanya dalam kenyataan di sini, hari ini.

Katanya UTeM sentiasa memastikan kebajikan pelajar termasuk kesihatan fizikal dan mental mereka berada pada tahap terbaik, selain memantau secara berterusan dengan menyediakan pelan tindakan bagi menangani isu berbangkit. – BERNAMA


Sidang DUN: Alor Gajah kawasan perindustrian baharu bertaraf dunia – Exco

SERI NEGERI 13 Disember – Kerajaan Negeri berusaha menjadikan tapak seluas 2,023 hektar (5,000 ekar) di daerah Alor Gajah sebagai lokasi perindustrian bertaraf dunia dalam usaha menarik lebih banyak pelaburan asing.

Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh berkata kawasan perindustrian bertaraf dunia amat penting dalam usaha merealisasikan perancangan itu.

“Melaka mempunyai 21 kawasan industri kecil, sederhana dan berimpak tinggi. Melaka juga adalah kawasan tumpuan pelabur-pelabur luar negara terutama Jerman yang memilih negeri ini sebagai tumpuan utama pelaburan terbesar mereka di Malaysia.

“Berikutan itu untuk mengadakan lagi tawaran baharu, persediaan prasarana, hubungan rangkaian pelabuhan dan juga lapangan terbang akan kita tambah baik sebaik sahaja dapat berunding dengan pihak Kerajaan Persekutuan,” katanya.

Beliau berkata demikian ketika menjawab soalan tambahan Fairul Nizam Roslan (BN-Asahan) mengenai tawaran untuk menarik pelabur masuk ke Melaka pada Persidangan Keempat (Bajet), Penggal Pertama, Dewan Undangan Negeri Yang Kelima Belas di Dewan Undangan Negeri di sini, hari ini.


PRN Johor: Reaksi positif pengundi muda pilih BN di DUN Maharani

MAHARANI 12 Mac – Pemilihan Ketua Puteri UMNO Bahagian Muar, Noor Farah Samsudin sebagai calon kerusi Dewan Undangan Negeri (DUN) dilihat mampu menarik keyakinan pengundi muda memilih Barisan Nasional (BN) pada Pilihan Raya Negeri (PRN) Johor.

Ahli Dewan Undangan Negeri (ADUN) Ayer Limau, Datuk Hameed Mytheen Kunju Basheer berkata, menerusi program dilaksanakan sepanjang lebih dua minggu membantu calon berkempen, rakyat terutama pengundi muda memberikan reaksi positif terhadap BN.

“Mereka inginkan kestabilan politik yang boleh menjamin kepada kemakmuran ekonomi, sosial dan masyarakat. Itu yang saya lihat reaksi masyarakat khususnya di DUN Maharani.

“Mereka jelas program yang kita jalankan ini adalah anjuran BN, malah saya lihat anak anak muda di sini begitu positif bersama dengan BN,” katanya.

Sementara itu, Ahli Dewan Undangan Negeri (ADUN) Taboh Naning, Zulkiflee Mohd Zin berkata, kawasan DUN Maharani agak berbeza dengan DUN disandangnya di Melaka.


RM381,000 indahkan Pengkalan Balak, Padang Kemunting

TANJUNG BIDARA 12 Feb – Pantai peranginan popular Pengkalan Balak dan Padang Kemunting, di sini berwajah baru selepas kerja pengindahan pantai menggunakan peruntukan RM381,000 selesai dijalankan baru-baru ini.

Yang Dipertua Majlis Perbandaran Alor Gajah (MPAG), Mohd Fadhil Hassan berkata, selain memelihara kemudahan awam kerja itu juga bertujuan menarik kehadiran lebih ramai pengunjung terutama pada hujung minggu.

Beliau berkata, peruntukan RM300,000 daripada Kementerian Perumahan dan Kerajaan Tempatan (KPKT) dimanfaatkan untuk menaik taraf jalan, parit dan tempat letak kenderaan di pantai Pengkalan Balak dan pantai Padang Kemunting.

“Selain itu, ia juga membabitkan kerja menaik taraf sistem perparitan berhampiran replika penyu sedia ada dan penyediaan kawasan berturap dengan 90 unit petak letak kenderaan di sepanjang pantai berkenaan,” katanya.

Katanya, MPAG turut membelanjakan RM81,000 peruntukan daripada Program Strategik Memperkasa Rakyat dan Ekonomi (PEMERKASA) bagi membina papan tanda berlampu di pantai Pengkalan Balak, Tanjung Bidara dan Dataran Keris, Alor Gajah.

Sementara itu, pengunjung Abdul Hakim Mohd Ali, 43, dari Segamat, Johor berkata, kerja pengindahan dijalankan meningkatkan imej kedua-dua pantai berkenaan sebagai destinasi pelancongan menarik di Melaka.

“Saya pernah mengunjungi pantai ini tiga tahun lalu tetapi ketika itu tidak secantik sekarang. Air pantai masih bersih pemandangan sekilingnya pula indah,” katanya.

Manakala Zarina Mohd Yassin, 35, dari Putrajaya berkata, cuti hujung minggunya dihabiskan bersama-sama suami dan dua anak berusia empat dan lima tahun dengan menikmati keindahan pantai Pengkalan Balak.


Lupakan hasrat curi balik kampung- Polis Perak

IPOH 30 April. – Orang ramai yang ingin mencuba nasib merentas negeri tanpa kebenaran terutama ke arah negeri-negeri di Pantai Timur diingatkan agar melupakan hasrat mereka itu kerana polis Perak akan mengetatkan kawalan di laluan berkenaan menjelang sambutan Aidilfitri.

Ketua Polis Perak Datuk Mior Faridalathrash Wahid berkata, pemeriksaan lebih ketat kini dikuatkuasakan di semua sekatan jalan raya (SJR) kerana ramai dipercayai tetap berdegil mahu bergegas pulang ke kampung masing-masing untuk menyambut perayaan.

“Sempadan antara Perak dan Pahang terutamanya di Jalan Cameron Highlands di sini adalah laluan utama mereka untuk melakukan perjalanan pulang ke Kelantan dan Pahang.

“Jadi, pemeriksaan dibuat dengan lebih ketat,” katanya pada sidang media Program Singgah Sahur Ketua Polis Perak ke Daerah Ipoh di SJR berkenaan awal pagi ini.

Beliau berkata orang ramai diingatkan supaya tidak melanggar larangan dikenakan termasuk cuba memalsukan surat kebenaran rentas negeri kerana polis tidak akan teragak-agak mengenakan kompaun serta mengarahkan mereka berpatah balik.

Menurutnya, polis Perak telah mengeluarkan 120 kompaun atas pelbagai kesalahan pelanggaran prosedur operasi standard (SOP) semasa Perintah Kawalan Pergerakan Pemulihan (PKPP) sejak 1 April hingga Rabu lalu dengan kadar pematuhan sebanyak 96 peratus.

Bagaimanapun, bagi yang pulang ke kampung di dalam negeri susulan diberi kebenaran merentas daerah, mereka digalakkan supaya memaklumkan bilik gerakan daerah untuk pemantauan menerusi sistem aplikasi Volunteer Smartphone Patrol (VSP) yang membolehkan polis bersiapsiaga termasuk rondaan cegah jenayah di kawasan berkenaan, katanya.

Terdahulu, sebanyak 100 petugas barisan hadapan menerima sumbangan biskut raya daripada Persatuan Pengamal Media Perak (PPMP) yang mengikuti program berkenaan di SJR Jelapang, Ampang, Plaza Tol Simpang Pulai dan Jalan Cameron Highlands serta beberapa balai polis.

Presiden PPMP Sayed Hesham Idris berkata program julung kali diadakan itu bertujuan merapatkan hubungan antara pengamal media bersama pihak polis yang saling memerlukan kerjasama dalam melaporkan berita mengenai kejayaan polis dan jenayah.


Ibu kandung, teman lelaki ditahan disyaki dera dua kanak-kanak

KUALA LUMPUR 18 Julai – Polis menahan seorang wanita dan teman lelakinya malam tadi kerana dipercayai mendera dua anak kandungnya berusia dua dan tiga tahun di sekitar Taman Samudera, Batu Caves, dekat sini.

Ketua Polis Daerah Gombak Asisten Komisioner Zainal Mohamed Mohamed berkata, tangkapan dibuat selepas pihaknya menerima laporan daripada orang awam memaklumkan, penemuan dua kanak-kanak perempuan dalam keadaan tidak terurus di Jalan Samudera Utara 1, di sini kira-kira 1 petang semalam.

Menurutnya, pemeriksaan fizikal terhadap kedua-dua kanak-kanak tersebut mendapati, terdapat kesan calar dan lebam di tangan, pipi, kaki dan dagu, dan telah dihantar ke Hospital Selayang untuk pemeriksaan lanjut.

“Siasatan awal mendapati, kedua-dua mangsa tinggal bersama ibu kandung dan teman lelaki ibu mereka, di sebuah rumah flat yang disewa di Taman Samudera, Batu Caves.

“Susulan itu, ibu mangsa dan teman lelakinya berusia 22 tahun serta seorang lelaki iaitu penjaga mangsa berusia 35 tahun, ditahan 9.30 malam tadi bagi membantu siasatan, serta akan dibawa ke Mahkamah Selayang hari ini bagi permohonan tahanan reman,” katanya dalam kenyataan malam tadi.

Beliau berkata, kes disiasat mengikut Seksyen 31(1)(a) Akta Kanak-Kanak 2001 iaitu penganinayaan, pengabaian, pembuangan atau pendedahan kanak-kanak, dengan cara yang mungkin akan menyebabkannya mengalami kecederaan fizikal atau emosi atau yang menyebabkan atau membenarkannya dianiayai, diabaikan, dibuang atau didedahkan sedemikian.


MPJ cantas pokok secara berkala, elak kejadian tidak diingini

SERKAM 9 Ogos – Kerja mencantas pokok secara berkala dilakukan Majlis Perbandaran Jasin (MPJ) bagi mengelakkan sebarang kejadian tidak diingini, khusus membabitkan pengguna jalan raya.

Menerusi laman Facebook Rasmi MPJ hari ini, kerja-kerja penyelenggaraan itu dilakukan di kawasan-kawasan laluan utama seperti di Halal Hab dan seluruh kawasan dikenal pasti sebagai ‘hotspot’.

Terdahulu, pada 5 Ogos, pihak MPJ menerusi JLPB turut melaksanakan kerja-kerja cantasan pokok dan pembersihan awam di Medan Selera Merlimau Point.

“Kebanyakan pokok-pokok ini terlalu rimbun sehingga menghalang cahaya lampu dan membahayakan keselamatan pengguna jalan raya serta menimbulkan ketidakselesaan kepada pengguna, jadi MPJ ambil langkah untuk mencantas.


Allahyarham Mohd Adib, selamat dikebumikan di Makam Pahlawan

BUKIT PALAH 21 September – Jenazah Mantan Ketua Menteri Melaka ke-5 Allahyarham Datuk Seri Mohd Adib Mohamad Adam selamat dikebumikan di Makam Pahlawan, Masjid Al-Azim, di sini, kira-kira jam 9.20 malam.

Jenazah kemudian dibawa ke Masjid Darul Ehsan, Taman TAR Ampang, Selangor untuk dimandi, dikafankan dan solat jenazah sebelum dibawa ke Melaka untuk dikebumikan.

Hadir pada pengebumian, Ketua Menteri Datuk Seri Utama Sulaiman Md Ali, Setiausaha Kerajaan Negeri Datuk Zaidi Johari; Speaker Dewan Undangan Negeri (DUN) Datuk Wira Ibrahim Durum dan Ahli Dewan Negara Senator Datuk Mohd Ridhwan Mohd Ali.

Turut hadir, Exco Perumahan, Kerajaan Tempatan dan Alam Sekitar, Datuk Zaidi Attan; Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman serta Exco Pendidikan, Teknologi dan Telekomunikasi, Datuk Rais Yasin.


Siti Bainun diperintah bela diri atas tuduhan abai dan aniaya Bella

KUALA LUMPUR, 24 Nov – Mahkamah Sesyen di sini hari ini memerintahkan pengasas Rumah Bonda Siti Bainun Ahd Razali membela diri atas dua pertuduhan mengabai dan menganiaya seorang remaja perempuan sindrom Down yang dikenali sebagai Bella.

Hakim Izralizam Sanusi membuat keputusan itu selepas mendapati pihak pendakwaan berjaya membuktikan kes prima facie terhadap Siti Bainun, 30, di akhir kes pendakwaan.

Siti Bainun didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria, Fazeedah Faik dan Shakira Aliana Alias manakala Siti Bainun diwakili peguam Nur’Aminahtul Mardiah Md Nor, Mohammad Farhan Maaruf, Nurul Hafidzah Hassan, Asiah Abd Jalil dan Nur Ellena Mohamed Razif.

Turut Datuk Khairul Anwar Rahmat, Datuk Ikbal Salam dan Mohd Radzi Yatiman yang dilantik oleh Tunku Mahkota Johor Tunku Ismail Sultan Ibrahim selaku peguam pemerhati.


Muhammad Suffian Juara Sayembara Deklamasi Puisi Kebangsaan

KUALA LUMPUR 10 September – Deklamator Negeri Melaka Muhammad Suffian Khirham muncul juara pada Sayembara Deklamasi Puisi Kemerdekaan (SPDK) 2022 yang diadakan di Auditorium Dewan Bahasa dan Pustaka (DBP), semalam.

Ketika dihubungi, Muhammad Suffian memaklumkan, dia langsung tidak meletakkan sasaran untuk menjadi juara, namun berharap berada di tempat ketiga dan kemenangan itu adalah rezeki yang memihak dirinya tahun ini.

“Langsung tidak meletakkan sasaran untuk menjadi juara, paling tidak cuma berharap ada rezeki di tempat ketiga, namun rezeki yang memihak pada tahun ini amat saya syukuri,” katanya.

Berkongsi resepi kejayaan, dia memanfaatkan hubungan baik dengan deklamator kebangsaan antaranya Norliza Yamin, Aflieza Arshad, Kamarudin Bakar dan Shahrul Mubarak Ahmad untuk meningkatkan kualiti persembahan.

“Mereka banyak memberi panduan dan sokongan setiap kali saya menyertai pertandingan pengucapan awam termasuk deklamasi puisi dan pidato,” katanya yang sedang mengikuti pengajian dalam jurusan Sains Mikrobiologi di Universiti Malaya (UM).

Menerusi kemenangan tersebut, Suffian membawa pulang Piala Pusingan Tun Ghafar Baba, wang tunai RM5,000, hadiah iringan dan sijil penyertaan, sementara itu tempat kedua pula dimenangi oleh Zaheera Ibrahim dari Negeri Kedah, dengan sajak ‘Jangan Gendang Bertingkah Lagi’ karya Ab Rani Embi.

Manakala deklamator mewakili Negeri Perak, Noor Azli Sudin berjaya meraih tempat ketiga menerusi sajak ‘Dirgahayu Tanah Air’ karya Mohd Khatim Othman.


Alunan piring hitam beri kepuasan

MALIM JAYA 20 Jun – Dalam arus kemodenan masa kini, irama muzik boleh didengari dengan pelbagai cara, termasuk menggunakan aplikasi digital di hujung jari.

Katanya, nilai itu semakin tinggi apabila muzik dari format piring hitam itu datangnya daripada penyanyi atau kumpulan yang sudah tiada lagi.

“Dari segi bunyi pula, saya suka sound (bunyi) yang berat atau yang sedikit ‘dark’ yang ada pada alunan piring hitam ini.

“Lagipun ia juga mempunyai nilai sentimental, contohnya koleksi peribadi yang menampilkan penyanyi atau band yang kita minat tapi sudah tiada lagi,” katanya kepada Melaka Hari Ini.

Katanya, atas dasar minat itu, dia membuka Melaka Movement iaitu sebuah pusat sosial yang menawarkan tapak untuk persembahan gig dan penjualan muzik dalam format fizikal seperti piring hitam, cakera padat dan kaset.

Menurutnya, menerusi pusat tersebut dia mahu memberi pendedahan kepada orang ramai mengenai muzik dari format fizikal khususnya piring hitam yang kini semakin dilupakan.

“Untuk bagi pendedahan kepada orang ramai berkenaan format fizikal lebih-lebih lagi piring hitam, tidaklah semudah format lain kerana kita sekarang sudah di zaman moden yang mana orang ramai lebih gemar menggunakan aplikasi di telefon pintar.

Selain itu, dia juga berhasrat mengumpulkan beberapa ‘band’ yang masih aktif di negeri ini untuk membuat satu kompilasi sebelum dimuat naik dalam format fizikal seperti cakera padat atau kaset.


Pergerakan penumpang domestik MAHB melonjak kepada 2.3 juta pada November

KUALA LUMPUR, 15 Dis – Rangkaian lapangan terbang Malaysia Airports Holdings Bhd (MAHB) di Malaysia merekodkan sejumlah 2.3 juta pergerakan penumpang pada November 2021, melepasi paras dua juta buat pertama kali sejak bermulanya penularan pandemik COVID-19 pada April tahun lepas.

Pengarah Urusan Datuk Iskandar Mizal Mahmood berkata peningkatan 77 peratus daripada 1.3 juta yang dicatatkan pada Oktober disumbangkan terutamanya oleh pergerakan penumpang domestik, yang terus bertambah baik sejak pelonggaran sekatan perjalanan rentas negeri.

Lapangan terbang di Malaysia merekodkan sejumlah 2.15 juta penumpang domestik bulan lepas, melonjak 82 peratus daripada 1.18 juta penumpang pada bulan sebelumnya.

“Permintaan menggalakkan yang dilihat dalam perjalanan domestik dalam tempoh dua bulan lepas adalah berita baik bukan sahaja untuk sektor penerbangan tetapi juga untuk rakan kongsi runcit dan makanan dan minuman kami, yang turut melihat tanda-tanda pemulihan secara beransur-ansur,” katanya dalam satu kenyataan hari ini.

Sejajar dengan peningkatan pergerakan penumpang, terdapat juga lonjakan dalam pergerakan pesawat domestik yang meningkat 43 peratus daripada 18,966 pada Oktober kepada 27,084 pada November.

Sementara itu, gabungan operasi Malaysia dan Turki kumpulan mencatatkan peningkatan 15 peratus dalam jumlah pergerakan penumpang daripada Oktober kepada 4.72 juta. Operasi Malaysia menyumbang 49 peratus kepada jumlah prestasi.

Iskandar Mizal berkata kumpulan terus kekal optimis memandangkan tanda-tanda awal pemulihan telahpun dilihat dalam tempoh dua bulan lepas selain jangkaan peningkatan pergerakan penumpang dalam beberapa bulan akan datang.- BERNAMA


PM Ismail Sabri tiba di Singapura untuk lawatan rasmi

SINGAPURA, 29 Nov – Perdana Menteri Datuk Seri Ismail Sabri Yaakob tiba di sini hari ini untuk memulakan lawatan rasmi beliau sempena pelaksanaan Laluan Perjalanan Vaksinasi (VTL) melalui udara dan sempadan darat antara Malaysia dan Singapura.

Ketibaan beliau di Woodlands Checkpoint pada pukul 10.45 pagi disambut oleh rakan sejawatnya dari Singapura Lee Hsien Loong, sebelum kedua-dua pemimpin itu melawat VTL sempadan darat.

Perdana Menteri diiringi oleh Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali, Menteri Luar Datuk Saifuddin Abdullah, Menteri Pengangkutan Datuk Wee Ka Siong dan Menteri Besar Johor Datuk Hasni Mohammad.

Ia juga merupakan lawatan kedua Ismail Sabri ke negara jiran sejak mengangkat sumpah sebagai Perdana Menteri Malaysia kesembilan pada 21 Ogos lepas.


Fasa pertama PPN dikekalkan sehingga tiga indikator nilai ambang utama dicapai

KUALA LUMPUR 27 Jun – Fasa pertama Perintah Kawalan Pergerakan (PKP) di dalam Pelan Pemulihan Negara (PPN) dikekalkan sehingga tiga indikator nilai ambang utama dicapai, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata indikator itu ialah purata kes harian COVID-19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.

“Ia mengambil kira situasi semasa ketika ini yang masih belum berjaya untuk beralih dari fasa pertama ke fasa kedua apabila graf jumlah kes positif baharu harian menunjukkan trend mendatar,” menurutnya dalam kenyataan hari ini.

Ismail Sabri turut mengumumkan waktu operasi premis menjual makanan bermula 6 pagi hingga 10 malam berkuat kuasa esok setelah mengambil kira rayuan dan pandangan pengusaha kedai makan.

Beliau juga menjelaskan prosedur operasi standard (SOP) Perintah Kawalan Pergerakan (PKP) 3.0 masih diguna pakai dalam fasa pertama PPN dengan semua aktiviti sosial dan ekonomi tidak dibenarkan beroperasi kecuali sektor perlu dalam senarai positif yang dikeluarkan oleh Majlis Keselamatan Negara.


Dondang Sayang Melaka ‘pukau’ penduduk Yala, Thailand

AYER KEROH 7 Mac – Kerajaan Negeri Melaka membawakan dondang sayang pada Festival Hari Melayu Yala 2023, di Changpuak Park, Yala, Thailand, baru-baru ini.

Persembahan warisan kebudayaan tidak ketara yang diiktiraf Pertubuhan Pendidikan, Saintifik dan Kebudayaan Pertubuhan Bangsa-bangsa Bersatu (UNESCO) itu mendapat sambutan hangat penduduk Yala pada festival itu.

Menurut Pengurus Besar Institut Warisan Melaka (INSWA) Abdul Malek Bador, persembahan tersebut telah dijayakan artis budaya, penyanyi dan pemuzik dari INSWA.

Festival berkenaan turut dihadiri Exco Pelancongan, Warisan dan Kebudayaan negeri Datuk Muhammad Jailani Khamis; Pengurus Besar Tourism Melaka Sa’ari Basiron; Pengurus Besar Menara Taming Sari Sdn Bhd Azlan Aidin dan Pengurus Besar Sungai Melaka Ventures Norman Mohd Baroldin.


Tindakan penguatkuasaan mengikut Akta 804 terhadap pengamal pergigian haram

PUTRAJAYA, 10 Ogos – Kementerian Kesihatan (KKM) akan melaksanakan tindakan penguatkuasaan mengikut Akta Pergigian 2018 (Akta 804) terhadap pengamal pergigian haram, kata Ketua Pengarah Kesihatan Tan Sri Dr Noor Hisham Abdullah.

Beliau berkata kementerian itu memandang serius setiap aduan yang diterima oleh Program Kesihatan Pergigian KKM dan aduan tersebut akan disiasat sebelum tindakan penguatkuasaan termasuk serbuan diambil di bawah Bahagian VI Akta Pergigian 2018 (Akta 804).

KKM, katanya menyedari kegiatan pengamal haram itu turut meliputi pihak yang memberi khidmat latihan kepada pengamal pergigian haram yang boleh memberi pelbagai kesan buruk dan mengancam kesihatan masyarakat.

“Menangani aktiviti pergigian haram yang berleluasa ini iaitu sama ada yang memberi rawatan, mahupun yang menerima rawatan, termasuklah pihak yang memberi khidmat latihan yang tidak diiktiraf adalah tanggungjawab bersama,” katanya dalam kenyataan hari ini.

Kenyataan itu dikeluarkan merujuk beberapa artikel daripada akhbar tempatan berbahasa Inggeris antaranya bertajuk ‘The terrible ‘tooth’ of fake dentists’ dan ‘How I became a ‘dentist’ in just five hours’ pada 4 dan 5 Julai lepas.

Akta Pergigian 2018 (Akta 804) yang berkuat kuasa mulai 1 Jan lepas itu mensyaratkan hanya pengamal yang berkelayakan, berwibawa dan profesional akan didaftarkan serta layak untuk memberi perkhidmatan pergigian.

Di bawah Seksyen 62(3) akta sama, mana-mana individu yang melanggar peruntukan subseksyen 62(1) akta itu dan disabitkan melakukan kesalahan, boleh didenda tidak melebihi RM300,000 atau dipenjarakan bagi tempoh tidak melebihi enam tahun atau kedua-duanya.

Dr Noor Hisham berkata tindakan penguatkuasaan, risikan dan siasatan perlu dilaksanakan dengan teliti bagi memastikan elemen kesalahan dapat dibuktikan tanpa dilakukan dengan tergesa-gesa.

Orang ramai diminta mengajukan aduan secara rasmi berhubung kegiatan itu kepada Program Kesihatan Pergigian, Kementerian Kesihatan Aras 5, Blok E10, Kompleks E, Presint 1 Pusat Pentadbiran Kerajaan Persekutuan, 62590 Putrajaya.


Kurangkan pekerja asing 30 hingga 40 peratus secara berperingkat

KUALA LUMPUR, 21 Mei — Jumlah pekerja asing perlu dikurangkan sebanyak 30 peratus hingga 40 peratus bagi menurunkan kadar pengangguran di negara ini yang dijangka meningkat kepada 4.0 peratus pada 2020 ekoran kesan penularan wabak COVID-19.

Pensyarah Kanan Fakulti Ekonomi dan Pengurusan, Universiti Putra Malaysia, Prof Madya Dr Anuar Shah Bali Mahomed berkata pengurangan ini boleh dilakukan secara berperingkat bagi memberi peluang rakyat Malaysia mengisi sektor pekerjaan.

“Ini khususnya bagi pekerjaan ringan seperti juruwang, pembantu kedai dan pengawal keselamatan. Kalau (pekerjaan) melibatkan (3D) kotor, berbahaya dan sukar, ia memerlukan sedikit masa untuk latihan dan sebagainya,” katanya dalam program Ruang Bicara bagi mengupas tajuk Peluang Pekerjaan: Cabaran Industri Komoditi dan Perusahaan Kecil dan Sederhana, yang disiarkan menerusi Bernama TV malam tadi.

Beliau berkata kadar pengangguran tahun ini dijangka lebih lemah berbanding angka 1998 dan 2009 iaitu masing-masing pada 3.2 peratus dan 3.7 peratus.

Dalam pada itu, data terbaharu menunjukkan kemungkinan kehilangan pekerjaan agak tinggi iaitu dua juta hingga tiga juta manakala lepasan pusat pengajian tinggi dan universiti bagi tahun ini sahaja adalah hampir 400,000 hingga 500,000 orang, katanya.

“Ia angka yang besar dan ini bukan terjadi di Malaysia sahaja, negara lain turut berhadapan masalah yang sama terutama di Amerika Syarikat (AS) dengan masalah pengangguran melebihi 20 peratus,” katanya.

Anuar Shah berkata justeru, fokus perlu diberi kepada kaedah untuk negara mengisi ruang pekerjaan dengan rakyat Malaysia, khususnya mereka yang tiada berpendapatan.

“Angka rasmi menunjukkan terdapat 1.9 juta hingga 2.2 juta pekerja asing di Malaysia, namun kita tahu pendatang asing tanpa izin dan golongan pelarian juga begitu ramai.

“Kalau kita campur semua ini, dan kali dua atau tiga, kita ada sekitar lima juta pekerja asing di negara ini,” katanya.

Beliau mencadangkan supaya kerajaan mewujudkan skim khas lepasan pusat pengajian tinggi untuk membolehkan lebih ramai menyambung pengajian ke peringkat sarjana dan doktor falsafah (PhD) untuk mereka mempunyai peluang mendapatkan pekerjaan yang lebih baik apabila pandemik COVID-19 berakhir.


Fokus kepada tugas di MOF, tidak fikir isu politik – Tengku Zafrul

PUTRAJAYA, 8 Jun – Menteri Kewangan Tengku Datuk Seri Zafrul Tengku Abdul Aziz berkata beliau tidak memikirkan isu politik termasuk khabar angin akan bertanding di kerusi Parlimen Kuala Selangor kerana tumpuannya sekarang adalah terhadap usaha pemulihan ekonomi negara.

“Sekarang ini masih lagi pada tugas di MOF (Kementerian Kewangan), tidak ada memikirkan isu politik. Isu yang sedang dihadapi (sekarang) dalam pemulihan negara dan fokus kepada tugas kita,” katanya.

Beliau berkata demikian kepada media selepas menghadiri majlis hari raya di sini hari ini mengenai khabar angin bahawa beliau menyasarkan kerusi Parlimen Kuala Selangor sebagai lokasi penampilan sulungnya dalam Pilihan Raya Umum ke-15 (PRU15) atas tiket UMNO.

Dilaporkan pemilihan Kuala Selangor sebagai “daerah angkat” MOF dan kekerapan turun ke kawasan itu menjadi petanda bahawa Tengku Zafrul akan bertanding di kawasan itu pada PRU15.

Kerusi Parlimen Kuala Selangor kini disandang Datuk Seri Dr Dzulkefly Ahmad daripada Amanah, yang sebelum ini dilaporkan berkata beliau tidak akan bertanding pada PRU15 kerana mahu memberi peluang kepada pemimpin muda Amanah. – BERNAMA


Kabinet lulus draf RUU larang Ahli Parlimen bertukar parti

KUALA LUMPUR, 14 Julai – Kabinet telah meluluskan draf Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti yang dijangka dibentangkan di Dewan Rakyat, pada Isnin ini.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata pembentangan dan perbahasan RUU itu akan diteruskan dalam sesi Mesyuarat Kedua Penggal Kelima Parlimen Ke-14 mengikut garis masa seperti dirancang.

“Pemakluman mengenai draf Rang Undang-Undang ini dalam mesyuarat Jemaah Menteri semalam (13 Julai) berjalan lancar melalui suatu Nota Jemaah Menteri dan tiada persoalan dibangkitkan serta Nota itu dipersetujui sebulat suara oleh Jemaah Menteri,” katanya dalam kenyataan hari ini.

Beliau berkata surat rasmi telah dikemukakan kepada Yang Dipertua Dewan Rakyat Tan Sri Azhar Azizan Harun bagi mendapatkan kelulusan untuk RUU itu dan draf penyata (laporan) Jawatankuasa Pilihan Khas Parlimen berkaitan peruntukan larangan Ahli Dewan Rakyat bertukar parti dibentangkan di meja Ahli Dewan Rakyat pada 18 Julai ini sebagai rujukan dan penelitian awal.

Beliau turut mengulangi komitmen kerajaan untuk bacaan kali kedua draf RUU itu diadakan pada 27 dan 28 Julai, tertakluk kepada budi bicara Yang Dipertua Dewan Rakyat.

Wan Junaidi turut memaklumkan Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti telah memuktamadkan pindaan kecil dalam draf penyata pada Selasa (12 Julai) dan mengesahkan draf penyata berkenaan.


Agong, Raja Permaisuri zahir takziah kepada keluarga mendiang Suppiah Ramalingam

KUALA LUMPUR, 25 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga bekas jurulatih olahraga atlet olimpik Malaysia, Suppiah Ramalingam yang meninggal dunia pada Ahad lepas.

Istana Negara menerusi hantaran di akaun Facebook rasmi hari ini menyatakan Seri Paduka berdua menzahirkan rasa sedih atas pemergian Suppiah serta berharap keluarga mendiang sabar dan tabah menghadapi dugaan serta suasana sedih dan pilu ini.

“Seri Paduka berdua amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada sukan olahraga negara,” menurut hantaran itu.

Berasal dari Perak, Suppiah semasa hayatnya pernah membimbing tiga atlet olahraga negara sehingga berjaya beraksi di Sukan Olimpik antaranya ratu balapan negara M. Rajamani pada Sukan Olimpik Tokyo 1964.


Klip video raya Aliff Syukri: MCMC panggil individu terlibat esok – Annuar

KUALA LUMPUR, 25 April – Suruhanjaya Komunikasi dan Multimedia (MCMC) akan memanggil individu terlibat dalam klip video muzik sempena Aidilfitri dikaitkan dengan usahawan kosmetik Datuk Seri Aliff Syukri Kamarzaman yang menimbulkan kontroversi baru-baru ini.

Menteri Komunikasi dan Multimedia Tan Sri Annuar Musa berkata individu yang dikenal pasti telah diberi notis dan diminta untuk hadir di ibu pejabat MCMC di Cyberjaya pagi esok.

“SKMM telah teliti di peringkat awalan, dan ada sebab untuk siasatan dilaksanakan, dan dengan itu satu kertas siasatan dibuka untuk siasat perkara ini di bawah seksyen 233 Akta Komunikasi dan Multimedia 1998,” katanya.

Beliau berkata demikian kepada media selepas menghadiri Majlis Iftar Radio Televisyen Malaysia (RTM) dan Perbadanan Kemajuan Filem Malaysia (FINAS) bersama MenKOMM (Menteri Komunikasi dan Multimedia) di sini hari ini.

Klip video raya berkenaan yang memaparkan sekumpulan penari lelaki bersolek dan berperwatakan lembut mencetuskan pelbagai reaksi kerana dikatakan kurang sesuai untuk tontontan masyarakat lebih-lebih ketika di bulan Ramadan.

Annuar turut mengesahkan Kementerian Komunikasi dan Multimedia (K-KOMM) menerima terlalu banyak aduan termasuk daripada Jabatan Perdana Menteri khususnya Hal Ehwal Agama dan Jabatan Kemajuan Islam Malaysia (JAKIM) berhubung klip video itu.

Beliau berkata keresahan itu timbul kerana klip video berkenaan mempunyai unsur tertentu yang bercanggah dengan amalan dan norma masyarakat negara ini.

Sementara itu Annuar berkata Jemaah Menteri bersetuju agar siaran radio RTM bahasa Tagalog ditamatkan kerana didapati ia tidak lagi efektif, dan jumlah pendengarnya juga semakin berkurangan.

“Satu ketika dulu RTM adakan satu saluran radio khusus dalam bahasa Filipina atau Tagalog terutama sekali bagi kemudahan sebahagian penduduk di Sabah atau Selatan Filipina.

“Siaran FM biasa yang ada di Sabah dikira sudah memadai dan bahasa kebangsaan serta bahasa local menjadi cukup efektif melalui saluran radio sedia ada,” katanya.- BERNAMA


Kes pinda laporan audit 1MDB : Pendakwaan mahu Arul Kanda jadi saksi

KUALA LUMPUR, 20 Mei – Pihak pendakwaan kes pindaan laporan audit 1Malaysia Development Berhad (1MDB) di Mahkamah Tinggi di sini hari ini memohon untuk memanggil Arul Kanda Kandasamy sebagai saksi terhadap tertuduh bersamanya dalam kes itu, bekas Perdana Menteri Datuk Seri Najib Tun Razak.

Ketua pasukan pendakwaan kes tersebut Datuk Seri Gopal Sri Ram membuat permohonan itu di hadapan Hakim Mohamed Zaini Mazlan mengikut Seksyen 63 Akta Suruhanjaya Pencegahan Rasuah Malaysia (SPRM) 2009.

Seksyen itu menyatakan bahawa dalam keadaan dua atau lebih orang didakwa melakukan kesalahan di bawah akta tersebut, mahkamah boleh atas permohonan bertulis Pendakwa Raya, mengkehendaki seorang atau lebih seorang daripada mereka memberikan keterangan sebagai saksi untuk pihak pendakwaan.

Sri Ram berkata Arul Kanda, bekas Ketua Pegawai Eksekutif 1MDB, mungkin mempunyai maklumat berkaitan transaksi dengan Najib, yang akan menjejaskan keputusan pendakwaan terhadap bekas menteri kewangan itu.

“Beliau (Arul Kanda) mempunyai maklumat dalam simpanannya yang berkaitan dengan pertuduhan terhadap tertuduh lain (Najib) berhubung mesyuarat tertentu yang diadakan pada Februari 2016 dan peristiwa selepas pertemuan itu,” kata Sri Ram.

Semasa menjawab permohonan itu, peguam Tan Sri Muhammad Shafee Abdullah yang mewakili Najib berkata walaupun permohonan itu telah dibuat secara rasmi kepada mahkamah, pihak pendakwaan perlu memenuhi keperluan undang-undang.

“Adalah menjadi budi bicara Yang Arif sepenuhnya, berpandukan undang-undang dan sebagainya. Mereka (pendakwaan) perlu memuaskan hati mahkamah sama ada ia (permohonan) tertakluk dalam Seksyen 63 akta SPRM.

“Ia satu permohonan yang luar biasa, malah, pada zaman moden, ia mungkin kali pertama. Saya melihat isu permohonan ini termasuk isu yang bersifat perlembagaan,” kata peguam itu.

Peguam Datuk N. Sivananthan, yang mewakili Arul Kanda berkata beliau tidak akan membuat sebarang hujahan dan menyerahkan perkara itu kepada budi bicara mahkamah.

“Kedudukan anak guam saya konsisten sehingga ketika dipanggil untuk siasatan kes. Terdapat prerogatif pendakwaan jika mereka mahu membuat permohonan itu,” kata Sivananthan dan menjelaskan bahawa pihak pendakwaan telah menyatakan dalam pernyataan pembukaannya pada awal perbicaraan mengenai hasratnya untuk memanggil anak guamnya untuk memberi keterangan.

Dalam pernyataan pembukaan pendakwaan bertarikh 18 Okt 2019, Sri Ram berkata beliau bertanggungjawab memaklumkan mahkamah bahawa pada peringkat yang sesuai, pendakwa raya akan memohon secara bertulis di bawah Seksyen 63 Akta SPRM untuk memanggil tertuduh (Arul Kanda) untuk memberi keterangan bagi pihak pendakwaan.

Selepas mendengar hujahan lisan, Mohamed Zaini mengarahkan kesemua pihak supaya mengemukakan hujahan bertulis mereka dan menetapkan 30 Mei untuk mendengar permohonan itu.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Feb 2016.

Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Dua helikopter terhempas, dua maut

KUALA LUMPUR 8 Nov. – Dua helikopter terhempas dalam satu kejadian di Taman Melawati, Ampang, di sini kira-kira jam 12 tengah hari tadi.


KKM kesan tiga kluster baharu COVID-19 di Kedah dan Terengganu

KUALA LUMPUR 5 Okt. – Kementerian Kesihatan Malaysia (KKM) mengesan tiga kluster baharu COVID-19, masing-masing dua di Kedah dan satu di Terengganu.

Menurut Pengarah Kesihatan Tan Sri Dr. Noor Hisham Abdullah, kluster itu dikenali sebagai Bah Sintok dan Jeram di Kubang Pasu, Kedah, serta Bah Tanjung di Kuala Nerus, Terengganu.

Jelasnya, kes indeks bagi kluster Bah Sintok membabitkan seorang lelaki berusia 23 tahun yang pulang dari Sabah pada 20 September lalu, sebelum demam, selesema dan sakit kepala sejak 22 September.

“Susulan itu, saringan kontak rapat dijalankan dan 11 lagi kes positif COVID-19 dikenal pasti. Semua kes yang dikesan positif ialah rakyat Malaysia dan dimasukkan ke Hospital Sultanah Bahiyah.

“Sehingga 5 Oktober, 12 tengah hari, sejumlah 165 individu disaring. Keputusan saringan mendapati 12 dikesan positif COVID-19, 61 individu negatif dan 92 individu masih menunggu keputusan.


Bantuan Keluarga Malaysia disalurkan selewat-lewatnya 31 Mac

KUALA LUMPUR 19 Mac – Bantuan Keluarga Malaysia (BKM) akan disalurkan pada bulan ini selewat-lewatnya mulai 31 Mac, kata Menteri Kewangan, Tengku Datuk Seri Zafrul Tengku Abdul Aziz.

Menerusi video berdurasi satu minit yang dimuat naik dalam Facebooknya, Tengku Zafrul berkata, beliau menerima banyak reaksi sama ada menerusi Facebook mahupun laman Instagram yang bertanyakan mengenai perkara itu.

Dalam pembentangan Bajet 2022 di Dewan Rakyat tahun lalu, Tengku Zafrul mengumumkan kerajaan memperuntukkan bantuan BKM sebanyak 8.2 bilion yang akan memberi manfaat kepada 9.6 juta penerima.


Polis kesan sekumpulan lelaki main meriam karbaid

BUKIT MERTAJAM, 12 April – Polis sedang mengesan sekumpulan lelaki yang bermain meriam karbaid di tepi Jalan Permatang Rawa, di sini selepas video mereka tular menerusi media sosial sejak semalam dan menerima kecaman netizen kerana berbahaya.

Ketua Polis Daerah Seberang Perai Tengah ACP Shafee Abd Samad berkata rakaman video berdurasi dua minit dan 20 saat itu mendapati mereka bermain meriam berkenaan di tepi jalan raya dan membuat gangguan bising kepada penduduk.

“Semalam pihak polis telah mengesan sebuah video membabitkan sekumpulan lelaki sedang bermain meriam yang tular menerusi laman sosial Twitter. Kami sedang menjalankan siasatan lanjut mengenai video itu termasuk mengesan beberapa lelaki yang yang terlibat dalam video itu,” katanya dalam kenyataan hari ini.

Beliau menasihatkan orang ramai supaya tidak bermain meriam karbaid sempena sambutan Hari Raya Aidilfitri kerana ia kesalahan mengikut Seksyen 8 Akta Bahan Letupan 1957.

Video yang tular itu memaparkan sekumpulan lelaki sedang seronok bermain meriam karbaid yang diperbuat daripada paip polivinil klorida (PVC) di hadapan deretan rumah kedai.

Perbuatan itu mendapat kecaman netizen kerana bukan sahaja tidak menghormati bulan Ramadan malah memberi ancaman kepada pengguna jalan raya terutama warga emas yang mungkin akan terkejut selepas mendengar dentuman kuat.


PRN Melaka: Hampir 40 peratus keluar mengundi awal setakat 11 pagi

AYER KEROH 16 Nov – Sebanyak 39 peratus daripada 11,557 yang layak mengundi awal sudah menunaikan kewajipan masing-masing setakat jam 11 pagi tadi, menurut laporan pasukan Sistem Peratus Pengundi Keluar Mengundi (SPEKMu) Pilihan Raya Negeri (PRN) Melaka.

Proses pengundian awal akan menyaksikan prosedur operasi standard (SOP) ketat dikuatkuasakan Suruhanjaya Pilihan Raya (SPR) bagi mematuhi garis panduan pencegahan COVID-19 di bawah pelan pemulihan negara memandangkan situasi pandemik masih belum terkawal sepenuhnya.

Penjarakan fizikal, pemakaian pelitup muka, penggunaan pensanitasi tangan, saringan suhu badan dan merekodkan kehadiran akan dilaksanakan di pusat-pusat pengundian tersebut selain perlu mengimbas kod respons pantas (QR) MySejahtera sebelum dibenarkan masuk mengundi.


Geng pecah rumah mewah tumpas

Ketua Polis Daerah Serdang ACP A. A. Anbalagan berkata kumpulan yang bergerak aktif sejak dua bulan lepas itu berjaya ditumpaskan susulan kejadian pecah rumah pada 22 Ogos lepas di Bandar Puchong Jaya di sini melibatkan kerugian RM100,000.

“Berikutan itu polis menjalankan operasi dan berjaya menahan lima rakyat tempatan berumur antara 27 hingga 46 tahun termasuk seorang wanita pada 25 Ogos hingga semalam di sekitar Lembah Klang.

“Semua yang ditahan mempunyai pelbagai rekod jenayah lampau dan dadah, ketua kumpulan ini, lelaki berusia 36 tahun mempunyai 46 rekod jenayah lampau, tujuh rekod membabitkan dadah serta baru selesai menjalani hukuman di bawah Akta Pencegahan Jenayah 1959 di Baling, Kedah dua bulan lepas,” katanya pada sidang media di sini hari ini.

“Mereka akan memecah masuk rumah yang telah dikenal pasti pada waktu siang, kumpulan ini juga akan menyewa kereta mewah dan menggunakan nombor pendaftaran palsu untuk mengelakkan daripada ditangkap,” katanya.

Anbalagan berkata pihaknya turut merampas barang-barang disyaki hasil rompakan berjumlah RM300,000 termasuk empat kereta mewah serta pelbagai alatan yang digunakan untuk memecah masuk rumah.

“Semua suspek kini disiasat mengikut Seksyen 457 Kanun Keseksaan kerana pecah rumah yang membawa hukuman penjara sehingga 14 tahun serta denda dan sebatan,” katanya.

Beliau berkata polis sedang mengesan saki baki barangan curi yang dijual oleh kumpulan terbabit melalui media sosial dan orang ketiga. – BERNAMA


Aras sungai bahaya, penduduk di lima negeri diminta berwaspada

KUALA LUMPUR, 4 Jan – Jabatan Pengairan dan Saliran (JPS) menasihatkan penduduk di lima negeri iaitu Pahang, Selangor, Johor, Negeri Sembilan dan Melaka untuk berwaspada dan mematuhi arahan pihak berkuasa berikutan paras air sungai di beberapa kawasan berada pada tahap bahaya.

JPS dalam kenyataan hari ini memaklumkan di Pahang, aras air Sungai Pahang di Kuala Sungai Chini, Pekan berada pada tahap bahaya dengan trend menaik manakala di Sungai Serting di Jambatan Padang Gudang, Bera juga di tahap bahaya namun pada trend air menurun.

JPS turut memaklumkan di Johor, aras air Sungai Lenik di Ladang Chaah serta Sungai Segamat di Bandar Segamat, Segamat dan Sungai Tangkak di Kampung Seri Makmur, Tangkak berada pada aras bahaya dengan trend aras air menurun.

Pada masa sama, di Melaka, Sungai Kesang di Telok Rimba, Jasin berada pada aras bahaya namun tiada perubahan trend manakala Sungai Melaka di Batu Hampar, Melaka Tengah pula berada pada paras bahaya dengan trend air menaik.- BERNAMA


150,597 pencari kerja berjaya mendapat pekerjaan setakat bulan lalu- PM Muhyiddin

KUALA LUMPUR 7 Mei. – Sebanyak 150,597 pencari kerja berjaya mendapat pekerjaan melalui 12 program dilaksanakan kerajaan setakat 23 April lalu, kata Perdana Menteri Tan Sri Muhyiddin Yassin.

Perdana Menteri berkata kejayaan itu melebihi jumlah unjuran kumulatif setakat April 2021 dengan sasaran kerajaan mewujudkan 500,000 peluang pekerjaan bagi tahun ini.

“Usaha kerajaan meningkatkan pelaburan dalam negara berjaya mewujudkan 33,907 pekerjaan baharu dan 76 peratus daripadanya adalah dalam kategori mahir dan separuh mahir.

“Ini adalah sebahagian daripada sasaran 160,000 pekerjaan baharu hasil daripada komitmen pelaburan bagi 2021,” katanya dalam hantaran Facebooknya di sini hari ini.

“Mesyuarat juga dimaklumkan berkenaan isu dan cabaran pekerjaan dalam sektor tidak formal. Hasil daripada 6,202 program libat urus yang dijalankan, bilangan orang bekerja sendiri (OBS) termasuk pekerja Gig yang mendapat Perlindungan Sosial dari Perkeso menunjukkan peningkatan daripada 71,000 pada 2019 kepada 81,000 orang (2020) dan yang terkini 142,000 orang (2021),” katanya.

Muhyiddin berkata pihak Grab Malaysia telah membentangkan strategi memperkasakan ekonomi domestik melalui proses digitalisasi dengan empat program perintis dicadangkan, yang mampu menyediakan lebih 35,000 peluang menjana pendapatan dalam e-hailing, golongan Orang Kurang Upaya (OKU), peniaga di pasar awam serta perusahaan makanan dan minuman (F&B).

Mengulas lanjut beliau berkata mengambil maklum kesukaran golongan OKU dan rentan dalam mendapatkan akses peluang penjanaan pendapatan, NEC meminta Kementerian Pengangkutan, Kementerian Pembangunan Wanita, Keluarga dan Masyarakat serta Pihak Berkuasa Tempatan mengkaji mekanisme termasuk peruntukan perundangan bagi memastikan inisiatif dijalankan dengan kadar segera.

“Mesyuarat juga dimaklumkan Program Kerjaya UP yang dilancarkan pada 12 April lalu, khusus untuk golongan miskin dan miskin tegar bandar berjaya membantu 489 pemohon mendapat pekerjaan serta-merta.

“Sehubungan itu Majlis bersetuju memperluaskan program ini secara lebih agresif dengan sasaran yang lebih meluas bagi membantu sosioekonomi golongan ini untuk keluar daripada belenggu kemiskinan,” katanya.

Perdana Menteri juga berkata bagi memantapkan komposisi keahlian NEC supaya lebih inklusif, tiga ahli tetap tambahan mewakili sektor kewangan, keusahawanan dan inovasi dilantik iaitu Ahli Lembaga Pengarah Maybank Investment Bank Bhd Datuk Seri Sharifah Sofianny Syed Hussain; Presiden Persatuan Wanita Bumiputra Dalam Perniagaan Profesion Malaysia (PENIAGAWATI) Datuk Azlin Ahmad Shaharbi dan pengasas bersama GoGet, Francesca Chia.

“Saya ingin menekankan bahawa NEC adalah inisiatif berasaskan KPI. Seharusnya perkara ini perlu disegerakan, seharusnya tiada kelewatan kerana antara tumpuan utama kita pada tahun ini adalah menyediakan peluang pekerjaan dan menjana pendapatan kepada rakyat,” katanya.


PEMERKASA: PKP mungkin tidak lagi dilaksanakan secara menyeluruh

KUALA LUMPUR 17 Mac. – Tan Sri Muhyiddin Yassin berkata Perintah Kawalan Pergerakan (PKP) berkemungkinan tidak perlu lagi dilaksanakan secara menyeluruh merangkumi seluruh negara atau sesuatu negeri dengan mengambil kira pelaksanaan Program Imunisasi COVID-19 Kebangsaan ketika ini.

Perdana Menteri berkata strategi kawalan penularan COVID-19 negara akan dilaksanakan secara lebih bersasar bersandarkan sains dan data bagi mengurangkan impak negatif terhadap aktiviti ekonomi negara.

“Kawalan pergerakan hanya akan dilaksanakan mengikut lokaliti dan secara tertumpu kepada kluster berkaitan sahaja,” katanya dalam pengumuman khas mengenai Program Strategik Memperkasa Rakyat dan Ekonomi (PEMERKASA) bernilai RM20 bilion melalui siaran televisyen, hari ini.

Perkara ini antara 20 inisiatif strategik di bawah PEMERKASA dan terletak di bawah fokus pertama program berkenaan iaitu bagi mengawal penularan COVID-19.

Program Imunisasi COVID-19 Kebangsaan dilancarkan secara rasmi 24 Februari lalu dengan sasaran memberikan imunisasi percuma kepada kira-kira 80 peratus penduduk negara ini, baik rakyat tempatan mahupun warga asing.

Mengenai program berkenaan, Muhyiddin berkata di bawah PEMERKASA kerajaan juga bersetuju menaikkan peruntukannya daripada RM3 bilion sebelum ini kepada RM5 bilion untuk mempercepatkan sasaran imunisasi berkelompok Disember ini, berbanding sasaran awal, suku pertama tahun hadapan.

“Mengambil kira pertambahan tugas itu, kerajaan setuju Bantuan Khas COVID-19 dengan kadar RM200 sebulan dipanjangkan kepada petugas penjawat awam yang terlibat dalam program imunisasi di PPV berkenaan,” katanya dan menambah bahawa sehingga kini lebih 300,000 rakyat telah menerima suntikan pertama vaksin.

Sementara itu, selaras Ordinan Darurat (Kuasa-kuasa Perlu) 2021, perdana menteri berkata pematuhan prosedur operasi standard (SOP) dan penguatkuasaan perundangan lebih ketat dan telus akan terus dilaksanakan bagi mengawal penularan COVID-19.

Ini termasuk dalam melindungi golongan pekerja yang menurutnya di bawah inisiatif ‘[email protected]’, sebuah program baharu yang akan mula dibuka pendaftaran 1 April ini, kerajaan bersetuju memberi potongan cukai tambahan ke atas perbelanjaan sewaan premis dan asrama pekerja syarikat pengilangan dan perkhidmatan yang menyertainya.

Jelasnya, program bersifat sukarela di bawah Kementerian Perdagangan Antarabangsa dan Industri (MITI) itu mempertanggungjawabkan majikan menyediakan tempat kerja dan penginapan kondusif para pekerja.

“Perbelanjaan yang layak untuk mendapat potongan cukai tambahan ini dihadkan kepada RM50,000 bagi setiap syarikat berdaftar dengan MITI dan lulus audit pematuhan [email protected].

“Syarikat berdaftar dengan MITI untuk program ini akan dibenarkan beroperasi dalam keadaan di mana pekerja kontak rapat diasingkan daripada komuniti setempat dan pekerja lain dengan meletakkan mereka di dalam ‘Safe work bubble’ sehingga kesemua pekerja disahkan selamat,” katanya.

Selain itu, perdana menteri berkata majikan yang membuat ujian pengesanan COVID-19 untuk pekerjanya dibenarkan membuat potongan cukai tambahan ke atas kos ujian pengesanan COVID-19 bagi perbelanjaan dibuat sehingga 31 Disember ini.


Durian mahal: Penjual terpaksa ‘telan’ kecaman, rungutan pembeli

BUKIT BARU 15 Mei – Penggemar raja buah pastinya dapat merasai perbezaan harga durian yang dijangka naik mendadak pada tahun ini.

Seorang peniaga yang sudah menjual durian lebih 10 tahun, Muhammad Ridhuan Lau, 58, berkata, harga durian meningkat pada tahun ini adalah disebabkan keadaan cuaca yang tidak menentu.

Ujarnya, hujan terlalu lebat antara penyumbang keberhasilan buah durian kurang selain menyifatkan eksport durian ke negara China terlalu banyak menyebabkan harga durian dalam negara melambung tinggi.

“Tahun ini keberhasilan durian kurang, menjadikan durian yang dijual dalam negara mahal. Perkara tersebut disebabkan cuaca yang tidak menentu selain ambil kira baja dan kos pekerja juga meningkat.

“Kalau dahulu harga durian kahwin dari pekebun RM6 ke RM8 sekilogram tapi tahun ini sudah mencecah RM11, belum kira durian-durian lain. Jadi itu sebab orang tempatan terpaksa membeli dengan harga yang tinggi,” katanya.

Manakala bagi Izhar Ujang, 31, dia mengambil inisiatif dengan menjual durian ‘reject’ bagi mengatasi masalah harga durian mahal pada tahun ini.

Ujarnya, durian ‘reject’ itu bukanlah durian busuk, sebaliknya ia hanyalah durian yang kulitnya sudah tidak cantik, ada yang terkopek dan isinya masih elok dan sesuai dijual.

Dia yang bekerja sepenuh masa menjual durian turut menjual durian jenis IOI Gred AAA, Udang Merah dan Musang King selain durian kampung mengikut gred.

“Kita penjual terpaksa naikkan harga kerana kita pun menanggung kerugian, kerana apabila pelanggan beli durian dan dapat buah tu rosak, kita ganti dengan buah baharu.

“Pada saya, walau harga durian meningkat sekalipun pasti akan ada yang membeli, kerana durian yang sedap dan bermusim ini mempunyai peminat yang tersendiri.

“Cuma pada tahun ini, harga raja buah ini dijangka lebih mahal berbanding tahun sudah, saya sebagai penjual pun terkesan namun bersedia untuk menerima pelbagai kritikan, dan sebagai penjual, kami mengikut arus semasa,” katanya.


Kedudukan UTeM di peringkat antarabangsa melonjak naik

AYER KEROH 30 April – Kedudukan Universiti Teknikal Malaysia Melaka (UTeM) melonjak di peringkat global menerusi penarafan Times Higher Education (THE) Impact Rankings 2022 yang diumumkan semalam.

Naib Canselor UTeM, Profesor Ts Dr Massila Kamalrudin berkata, pencapaian terbaharu UTeM ini menunjukkan peningkatan kepada kedudukan ke 601-800 berbanding kedudukan 801-1000 pada tahun sebelumnya.

Jelasnya, pada kedudukan terbaharu ini memaparkan kekuatan UTeM menerusi tiga bidang utama daripada 17 matlamat menyeluruh yang terkandung dalam Sustainable Development Goals (SDG) yang dikemukakan oleh Pertubuhan Bangsa-Bangsa Bersatu (PBB).

Ujarnya, kedudukan tertinggi yang dicapai UTeM adalah dalam SDG 1 No Poverty di mana UTeM berada pada kedudukan 81 berbanding 769 insitusi yang dinilai seluruh dunia dan pencapaian ini memperlihatkan komitmen UTeM dalam menangani kemiskinan tegar.

“Tambahan pula era pasca pandemik yang memperlihatkan kemiskinan sebagai salah satu masalah sosial yang mesti ditangani sejagat dan komitmen UTeM dimulakan dengan membantu mahasiswa serta warga kerja UTeM yang terkesan dengan pandemik ini,” ujarnya lagi dalam kenyataan.

Katanya, bagi SDG 6 (clean water and sanitation) pula UTeM berada pada kedudukan 201-300 manakala bagi SDG 7 (affordable and clean energy) UTeM berada pada kedudukan 201-300 juga.

Mengulas lanjut beliau berkata, pencapaian UTeM yang membanggakan dalam penarafan THE Impact Rankings 2022 ini menjadi bukti komitmen pelajar, staf dan rakan kolaborasi universiti kami yang terus komited menjana hasil berimpak global dan bermanfaat sejagat.


Melaka adakan tiga acara utama setiap bulan sempena TMM2024

AYER KEROH 12 Jun – Tiga acara utama pelancongan termasuk aktiviti bulanan dijangka dilaksanakan bermula Julai tahun ini sebagai persediaan untuk menyambut kedatangan pelancong pada Tahun Melawat Melaka 2024 (TMM2024).

Timbalan Exco Pelancongan, Warisan, Seni dan Budaya negeri, Datuk Zaidi Attan berkata, setakat ini persediaan menghadapi TMM2024 sudah 70 peratus persiapan dilaksanakan dengan kerjasama agensi pelancongan di negeri ini seperti Bahagian Promosi Pelancongan (BPP) dan Tourism Melaka.

“Setakat ini kita belum kira berapa jumlah pelancong masuk ke Melaka, tahun ini proses ‘warm-up’ kita sudah bermula sekarang dengan bermacam-macam program yang kita aturkan hingga Disember nanti.

“Antara (aktiviti) ‘warm-up’ melibatkan pesta gendang, pesta memancing serta pelancaran TMM2024 pada Julai ini yang diadakan di Pusat Pelancongan Malaysia (MaTiC), Kuala Lumpur.

“Kita bukan hanya fokus kepada program besar pada setiap bulan, malah program mingguan juga akan diadakan untuk pastikan sasaran kita seramai 18.7 juta pelancong tahun ini tercapai,” katanya.

Beliau berkata demikian pada sidang media selepas Majlis Pelancaran ASEAN Tourism Crisis Communication (ATCC) yang dirasmikan Timbalan Ketua Setiausaha (Kebudayaan) Kementerian Pelancongan, Seni dan Budaya (MOTAC), Datuk Mohd Zamri Mat Zain di sebuah hotel di sini, hari ini.

“Penggiat pelancongan kita juga sudah ada segmen yang disusun atur melalui BPP dengan kerjasama Tourism Melaka untuk kenal pasti beberapa produk baharu yang sebelum ini belum ada.

“Dengan produk baharu ini, ia bukan sahaja dapat dimasukkan dalamTMM2024, malah untuk dipromosikan pada Tahun Melawat Malaysia (TMM) 2025 nanti,” katanya.


Dulu ‘pilot darat’, kini selesa jual air kelapa

PANTAI KUNDOR 23 Julai – Pada mulanya Mohd Nizam Ithnin, 44, menjangka hidupnya selepas ditamatkan perkhidmatan sebagai pemandu lori akibat Perintah Kawalan Pergerakan (PKP) dua tahun lalu, pasti sukar dan berliku.

Puas dia memikirkan punca rezeki untuk menyara keluarga dan cabaran yang dihadapi akibat pandemik COVID-19 bukanlah kecil, sebaliknya amat berat untuk ditempuhi.

Perjalanan hidup yang disangkakan penuh berliku akibat kehilangan pekerjaan, pada hakikatnya ada sinar apabila dia memulakan perniagaan air kelapa muda yang agak berbeza dengan perniagaan air kelapa muda konvensional.

Dia yang lebih dikenali dengan panggilan Ali dalam kalangan penduduk Kampung Pantai Rombang, Pantai Puteri, di sini menguatkan semangat mendapatkan sebuah lori sebelum memuatkannya dengan kelapa muda dan pelbagai peralatan menjual air berkenaan.

“Apabila diberhentikan kerja akibat PKP pada tahun 2020, saya fikir pasti sukar untuk mendapatkan pekerjaan lain dan apalah nasib keluarga saya kelak.

“Berbekalkan wang pampasan pemberhentian kerja, saya mendapatkan lori dan memperoleh bekalan kelapa muda daripada beberapa usahawan tani di Jasin pada pertengahan tahun lalu sebelum memulakan perniagaan ini sehingga sekarang,” katanya di Pantai Puteri hari ini.

Hasil kesabaran dan ketekunan, Mohd Nizam sudah mampu mengukir senyuman setiap kali memulakan perniagaan pada jam 9 pagi dan berakhir menjelang senja.

Dengan sebungkus air kelapa muda berharga RM6, dia berulang alik ke kebun kelapa milik pembekal di Jasin untuk mendapatkan 1,000 kelapa muda setiap kali bekalan hampir habis.

“Alhamdulillah pandemik COVID-19 dan PKP membuka laluan untuk saya mendapatkan rezeki hingga saya mampu menjual antara 30 hingga 40 biji kelapa muda sehari,” katanya.

Pelanggan dari Bukit Katil, Nor Atiqah Mohd Noor, 47, berkata dia gemar menikmati air kelapa muda tanpa dicampur dengan air gula setiap kali mengunjungi pantai peranginan itu.

Katanya, kelazatan air kelapa muda tanpa air gula bukan setakat menghilangkan dahaga, malah paling dihajatinya setiap kali bersantai bersama-sama anggota keluarga di pantai indah itu pada waktu petang.


Terima 650,000 permohonan moratorium bersasar

KUALA LUMPUR, 19 Nov – Sejumlah 650,000 permohononan bagi moratorium bersasar telah diterima yang membabitkan kadar kelulusan sebanyak 98 peratus sejak dilaksanakan pada 1 Oktober lepas.

“Ini terutamanya melibatkan individu yang baru sahaja kehilangan pekerjaan serta terbabit dalam perniagaan sektor yang mungkin masih mengalami kekangan operasi ketara akibat pandemik COVID-19.

“Sebanyak 60 peratus daripada permohonan yang diluluskan itu telah memilih pengurangan bayaran ansuran bulanan dan merangkumi peminjam dengan pendapatan yang telah berkurangan,” katanya di persidangan Dewan Rakyat di sini, hari ini.

Beliau menjawab pertanyaan Datuk Mohd Fasiah Mohd Fakeh (Bersatu-Sabak Bernam) mengenai langkah-langkah institusi perbankan untuk terus membantu isi rumah serta perniagaan yang memerlukan bantuan selepas moratorium berakhir pada 30 Sept 2020.

Selain itu, Abd Rahim berkata kerajaan juga telah memberi moratorium ke atas pinjaman bank selama enam bulan secara pukal yang menjadi sebahagian daripada langkah Pakej Rangsangan Ekonomi Prihatin Rakyat (PRIHATIN) untuk membantu meringankan beban rakyat dan perniagaan susulan kejutan pandemik berkenaan pada Mac 2020.

“Bagaimanapun, bermula 1 Okt, 2020 kerajaan telah melaksanakan moratorium secara bersasar khusus kepada individu dan isi rumah atau PKS yang kehilangan pekerjaan dan pendapatan terjejas sepanjang 2020 sehingga 2021,” kata beliau.

Abd Rahim menjelaskan, intipati moratorium bersasar yang bermula pada 1 Okt, 2020 itu melibatkan penangguhan bayaran balik pinjaman selama tiga bulan atau pengurangan bayaran ansuran bulanan yang sepadan dengan pengurangan pendapatan selama enam bulan.


PRU15: Mahathir tewas di Langkawi

ALOR SETAR, 19 November – Pengerusi Penaja Gerakan Tanah Air (GTA) Tun Dr Mahathir Mohamad gagal mempertahankan kerusi Parlimen Langkawi selepas tewas kepada calon Perikatan Nasional (PN) Datuk Mohd Suhaimi Abdullah, menurut keputusan rasmi Pilihan Raya Umum ke-15 (PRU15) yang diumumkan Suruhanjaya Pilihan Raya (SPR) malam ini.

Dr Mahathir, 97, yang merupakan bekas Perdana Menteri keempat dan ketujuh negara serta calon tertua pada PRU15, hanya memperoleh 4,566 undi berbanding 25,463 undi diterima Mohd Suhaimi yang mencatatkan majoriti 13,518 undi.

Tiga lagi calon yang tewas dalam perebutan kerusi itu ialah calon Barisan Nasional (BN) Datuk Armishah Siraj yang memperoleh 11,945 undi, calon Pakatan Harapan (PH) dari Amanah Zabidi Yahya (5,417 undi) dan calon Bebas yang menggunakan lambang bunga Datuk Abd Kadir Sainudin yang hanya meraih 89 undi dan turut hilang deposit.

Parlimen Langkawi mempunyai 66,777 pengundi dengan peratusan keluar mengundi sebanyak 72.1 peratus. Sebanyak 508 undi ditolak manakala 135 kertas undi tidak dikembalikan.

Pada PRU14, Dr Mahathir memenangi kerusi Parlimen Langkawi di bawah tiket PKR dengan majoriti 8,893 undi untuk menewaskan calon BN Datuk Nawawi Ahmad dan Zubir Ahmad dari PAS.


Hujan lebat berterusan di Kelantan, Terengganu hingga hari ini

KUALA LUMPUR, 17 Dis – Jabatan Meteorologi Malaysia (MetMalaysia) mengeluarkan amaran cuaca buruk tahap Jingga dengan jangkaan hujan lebat berterusan di Kelantan dan Terengganu sehingga hari ini (17 Dis).

MetMalaysia dalam kenyataan hari ini turut memaklumkan amaran hujan berterusan tahap kuning juga dikeluarkan untuk kawasan Perlis, Kedah, Pulau Pinang, Perak dan Pahang bermula 16 Dis hingga 17 Dis.

Dalam kenyataan sama, amaran hujan berterusan bagi Perak ialah; Kerian, Larut, Matang dan Selama, Hulu Perak dan Kuala Kangsar manakala Pahang ; Tanah Tinggi Cameron, Lipis, Jerantut dan Kuantan.

MetMalaysia juga mengingatkan cuaca tekanan rendah yang terbentuk di perairan Laut Cina Selatan menyebabkan hujan berterusan berpontensi mendapat risiko banjir di kawasan berkedudukan rendah bagi kawasan terbabit.- BERNAMA


Lakukan ujian saringan, cegah kanser dari awal: Dr Noor Hisham

KUALA LUMPUR 4 Feb. – Kementerian Kesihatan (KKM) meminta orang ramai melakukan ujian saringan serta dinasihatkan supaya mengenali tanda dan gejala awal kanser bagi mengelakkan ia lewat dikesan selain peluang untuk sembuh yang lebih baik.

Ketua Pengarah Kesihatan Tan Sri Dr Noor Hisham Abdullah berkata, pengesanan awal serta rawatan yang cepat dan berkesan memberi peluang yang baik kepada pesakit untuk sembuh.

“Peratus keseluruhan kes kanser yang dikesan lewat (peringkat III dan IV) meningkat daripada 58.7 peratus pada 2001 hingga 2011 kepada 63.7 peratus pada 2012 hingga 2016.

Sambutan Hari Kanser Sedunia pada 4 Februari bertemakan ‘I Am and I Will’ (Saya Akan dan Saya Boleh), bertujuan mengajak orang ramai untuk menyokong dan sama-sama mengambil bahagian dalam usaha mencegah dan mengawal penyakit kanser.

“KKM juga menyediakan perkhidmatan immunisasi Human Papilloma Virus (HPV) untuk murid sekolah perempuan di tingkatan satu bagi mencegah kanser serviks dan immunisasi Hepatitis B kepada bayi bagi mencegah kanser hati.

“KKM turut menyediakan perkhidmatan saringan kanser payudara, kolorektal, serviks dan mulut di seluruh negara secara percuma atau mendapatkannya di kemudahan swasta dengan kadar bayaran tertentu manakala bagi pesakit yang telah disahkan menghidap kanser, mereka perlu mendapatkan rawatan dengan segera,” katanya.

“Ini kerana pesakit kanser mempunyai sistem daya tahan yang rendah berbanding dengan orang lain dan lebih berisiko untuk mendapat jangkitan yang serius.

“Oleh itu, KKM mengambil langkah kawalan yang ketat di semua kemudahan kesihatan bagi memastikan prosedur operasi standard (SOP) dilaksanakan semasa janji temu dan rawatan pesakit kanser selain memastikan mereka menerima rawatan sewajarnya mengikut jadual yang ditetapkan,” katanya.

Menurutnya, kanser adalah satu daripada penyakit kronik yang ditakuti dan boleh memberi impak negatif yang tinggi kepada pesakit, keluarga dan negara.

“Tiga jenis kanser yang paling kerap berlaku di negara ini ialah kanser payudara dengan 19 peratus diikuti kanser kolorektal atau usus besar (13.5 peratus) dan kanser paru-paru (9.8 peratus).

“Dalam kalangan lelaki, kanser kolorektal merupakan kanser yang paling kerap berlaku iaitu 16.9 peratus dan dalam kalangan wanita pula adalah kanser payudara (33.9 peratus),” katanya.

Jelasnya, satu pertiga kematian kanser adalah dikaitkan dengan amalan berisiko iaitu berat badan berlebihan, kurang pengambilan buah-buahan dan sayur-sayuran, kurang melakukan aktiviti fizikal, pengambilan tembakau atau merokok serta pengambilan alkohol.


MU gagal calarkan maruah JDT

PAYA RUMPUT 10 Okt – Melaka United gagal mencalar rekod tanpa kalah Johor Darul Ta’zim (JDT) apabila tewas 0-5 di Stadium Hang Jebat, di sini sebentar tadi.

Babak pertama perlawanan, asakan demi asakan dilontarkan namun pasukan lawan lebih banyak menguasai permainan sehingga menyukarkan skuad Hang Tuah menembusi benteng pertahanan JDT namun perlawanan kekal tiada jaringan.

Skuad kendalian Zainal Abidin Hassan terus berputih mata apabila JDT meledak gol kedua dan ketiga menerusi tendangan penyerang kebangsaan, Muhammad Syafiq Ahmad pada minit ke-74 dan tandukan kapten pasukan, Mohamad Aidil Zafuan Abd Razak selang empat minit kemudian.

Pasukan lawan terus berpesta gol apabila meraih gol keempat hasil hantaran lintang Matthew Davies yang disempurnakan oleh Fernando Rodriguez Ortega pada minit ke-84.


Kanak-kanak perempuan hilang semasa hadir majlis hari raya

KUANTAN, 28 Mei – Seorang kanak-kanak perempuan berusia tiga tahun empat bulan didakwa hilang semasa berada di majlis hari raya anjuran keluarganya di rumah rakit di Bukit Rangin di sini, malam tadi.

Ketua Polis Daerah Kuantan ACP Wan Mohd Zahari Wan Busu berkata Siti Nur Athhiyya Soffea Mohamad Sukri dilaporkan kali terakhir dilihat bapanya pada 11.15 malam.

“Bapanya mendakwa telah bertanya mengenai anaknya kepada semua tetamu yang hadir, namun tiada yang mengaku melihat kanak-kanak itu menyebabkan bapanya membuat laporan polis,” katanya dalam kenyataan hari ini.

Wan Mohd Zahari berkata usaha mencari Siti Nur Athhiyya Soffea giat dijalankan dan setakat ini, kes diklasifikasikan sebagai orang hilang dengan siasatan dijalankan mengikut semua kemungkinan.

Sementara itu, Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata pihaknya mengaktifkan operasi mencari dan menyelamat (SAR) di sungai dan sekitar tebing berhampiran rumah rakit itu pada 3.23 pagi tadi.

SAR diaktifkan dengan mengambil kira kemungkinan kanak-kanak itu terjatuh dari dua rumah rakit kepunyaan bapanya, yang mempunyai jambatan kayu di bahagian tengah untuk menghubungkan kedua-dua rumah tersebut.


Malaysia akan jadi tuan rumah Piala Asia 2023

Ini berikutan China menarik diri daripada menjadi tuan rumah Piala Asia 2023 baru-baru ini, menyatakan bahawa COVID-19 sebagai sebab utama negara itu bertindak sedemikian.

Bukan hanya Malaysia, Setiausaha Agung Konfederasi Bola Sepak Asia (AFC) Datuk Seri Windsor John berkata mereka akan menghantar dokumentasi bidaan kepada persatuan lain seawal minggu hadapan, bagi menggantikan China sebagai tuan rumah Piala Asia 2023.

“Kami akan memberi mereka kira-kira sebulan untuk putuskan sebelum tarikh akhir pada hujung Jun untuk mengemukakan kertas cadangan (menjadi tuan rumah Piala Asia 2023).

“Selepas itu, kami akan menilai cadangan itu termasuk lawatan pemeriksaan sebelum menyerahkan kepada jawatankuasa eksekutif untuk membuat keputusan (tuan rumah baharu),” katanya ketika ditemui pada majlis sambutan Hari Raya Persatuan Bolasepak Malaysia (FAM).

Ditanya sama ada akan ada garis panduan untuk menjadi tuan rumah Piala Asia 2023 berikutan COVID-19, Windsor berpendapat sudah tiba masanya untuk beralih daripada sekatan sedemikian.

Ini katanya, berikutan Piala Dunia FIFA seterusnya di Qatar yang merupakan sebahagian daripada negara Asia dan dijadual diadakan pada November ini, tidak mengenakan sekatan berikutan pandemik itu.

“Bukan hanya Piala Dunia, sekatan turut tidak digunakan pada pusingan kelayakan Piala Asia 2023 di beberapa negara Asia bulan depan, jadi ia perlu menjadi Piala Asia terbuka seperti sebelum pandemik,” katanya.


Kapal tangki muatan diesel bernilai RM1.8 juta dirampas

“Kapal itu ditahan kira-kira 2 petang kerana melakukan kesalahan di bawah Seksyen 21 Akta Kawalan Bekalan 1961 iaitu menyimpan diesel bersubsidi tanpa lesen,” katanya kepada Bernama hari ini.


Konflik Rusia-Ukraine, minyak sawit catat paras tertinggi

KUALA LUMPUR 2 Mac – Kenaikan harga minyak sawit mentah (MSM) berkait rapat dengan kenaikan harga minyak mentah Brent akibat konflik Rusia-Ukraine dan had pengeluaran yang ditetapkan oleh Pertubuhan Negara Pengeksport Petroleum (OPEC), kata Lembaga Minyak Sawit Malaysia (MPOB).

Pada 1 Mac, harga awal MSM harian mencatatkan paras tertinggi baharu pada RM7,600 satu tan metrik dengan kontrak dagangan tertinggi dan terendah masing-masing pada RM7,700 satu tan metrik dan RM7,500 satu tan metrik.

Ketua Pengarah MPOB, Datuk Dr Ahmad Parveez Ghulam Kadir berkata harga minyak mentah Brent diniagakan lebih tinggi pada US$115.58 setong semalam berbanding US$103.87 setong pada 28 Feb.

“Harga minyak mentah Brent mula diniagakan melebihi US$100 setong pada 7 Februari. Harga minyak mentah Brent yang lebih kukuh di pasaran dunia menjadikan minyak sawit pilihan lebih menarik untuk bahan mentah biodiesel sekali gus menyumbang kepada kenaikan harga MSM,” katanya kepada Bernama.

Beliau berkata faktor lain yang menyebabkan kenaikan harga MSM adalah trend kenaikan harga minyak kacang soya di pasaran global keraba ia bersaing untuk mendapatkan bahagian dalam pasaran.

Harga minyak kacang soya diniagakan lebih tinggi sebanyak 3.5 peratus kepada US$1,508 setan metrik pada Januari 2022 berbanding US$1,457 setan metrik pada Disember 2021, harga minyak kacang soya didagangkan lebih tinggi pada US$1,804 setan metrik pada 1 Mac.

Dalam pada itu, India, selain menjadi pasaran yang sensitif harga, negara itu juga mengimport minyak sayuran yang banyak untuk memenuhi permintaan penduduknya. Selain minyak sawit yang diperoleh dari Indonesia dan Malaysia, India turut mengimport minyak sayuran lain seperti minyak kacang soya dari Argentina dan Brazil serta minyak bunga matahari dari Rusia dan Ukraine.

Ahmad Parveez berkata konflik Rusia-Ukraine dijangka akan menyebabkan kelewatan penghantaran minyak bunga matahari, ia boleh mendorong India untuk meningkatkan import minyak sawit untuk atas sebab tersebut.

“Permintaan yang lebih tinggi untuk minyak sawit akan menyumbang kepada penurunan stok minyak sawit dan membawa kepada kenaikan harga MSM,” katanya.

Pada Januari 2022, pengeluaran MSM susut sebanyak 13.5 peratus kepada 1.25 juta tan metrik berbanding 1.45 juta tan metrik pada Disember 2021 disebabkan musim tengkujuh dan kekurangan tenaga buruh di ladang kelapa sawit terutamanya semasa aktiviti penuaian dan pengutipan tandan buah segar (FFB).

Beliau berkata harga MSM yang tinggi ketika ini telah menyebabkan pendapatan lebih tinggi dalam kalangan pemain industri termasuk pekebun kecil kelapa sawit dan perladangan.

Ia juga menyediakan pendapatan tambahan kepada kerajaan melalui hasil cukai lebih tinggi daripada duti eksport MSM, levi keuntungan luar biasa dan cukai korporat.

Selain itu, harga MSM yang lebih tinggi juga membawa kepada pendapatan eksport lebih tinggi, ia memberi manfaat kepada ekonomi sekali gus merangsang pertumbuhan ekonomi.

Berdasarkan faktor asas dan sentimen semasa, MPOB menjangkakan harga MSM akan kekal antara RM5,000-RM8,000 sehingga April hingga Mei 2022 sebelum kembali stabil ketika musim pengeluaran tinggi MSM.


Ahmad Zahid saman Tun M

KUALA LUMPUR, 27 April – Datuk Seri Dr Ahmad Zahid Hamidi memfailkan saman fitnah terhadap Tun Dr Mahathir Mohamad berhubung dakwaan beliau menggunakan kedudukannya bagi mempengaruhi bekas Perdana Menteri ituuntuk mencampuri urusan perbicaraan kes jenayah yang masih berjalan di mahkamah.

Ahmad Zahid, 69, selaku plaintif memfailkan saman itu di Mahkamah Tinggi di sini, menerusi Tetuan Shahrul Hamidi & Haziq pada 20 April lepas dengan menamakan Dr Mahathir, 96, sebagai defendan.

Berdasarkan pernyataan tuntutan yang diperoleh menerusi carian sistem mahkamah, Ahmad Zahid berkata pada 19 Okt 2018, beliau telah dituduh di Mahkamah Sesyen di sini, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut telah dibicarakan di Mahkamah Tinggi.

Ahmad Zahid mendakwa Dr Mahathir telah mengeluarkan kenyataan-kenyataan fitnah dengan niat jahat terhadapnya pada Majlis Pelancaran Aspirasi Parti PEJUANG sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Feb 2022.

“Pada hari yang sama juga, rakaman video mengenai kenyataan fitnah pada majlis tersebut telah diterbitkan semula secara langsung di akaun YouTube Astro AWANI yang dikendalikan oleh portal berita dalam talian popular iaitu Astro AWANI berdurasi 56 minit dan 46 saat (56:46)  yang boleh diakses melalui Internet,” dakwa Ahmad Zahid dalam pernyataan tuntutan saman itu.

Ahmad Zahid mendakwa, setakat tarikh writ saman dan pernyataan tuntutan itu difailkan, rakaman video majlis tersebut telah mendapat jumlah tontonan sebanyak 23,443 tontonan dan akaun Youtube Astro AWANI mempunyai 1.44 juta pelanggan.

Rakaman video itu telah dilaporkan secara meluas melalui pelbagai medium media sosial iaitu akaun YouTube ‘MalaysiaGazette TV’, Facebook profil ‘Astro AWANI’ dan akaun TikTok ‘MalaysiaGazette TV’ serta portal-protal berita dalam talian seperti Berita Harian Online, Agenda Daily, The Malaysian Reserve, Malaysia Now, Malaymail dan New Straits Times pada 23 Feb lepas.

Ahli Parlimen Bagan Datuk itu mendakwa kenyataan fitnah tersebut antaranya membawa maksud bahawa beliau seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Dr Mahathirbagi mencampuri urusan perbicaraan jenayah dan mencampuri penyiasatan yang dijalankan oleh agensi penguatkuasaan terhadapnya.

“Kenyataan itu juga membawa maksud saya seorang yang bermuka-muka dan tidak boleh dipercayai, setiap tindakan saya adalah disyaki dan diragui ketelusannya serta cuba mencampuri sistem kehakiman negara,” dakwa Ahmad Zahid.

Ahmad Zahid berkata kenyataan-kenyataan fitnah itu memburukkan dan merosakkan reputasi serta nama baiknya selain menjatuhkan, merendahkan maruah serta kredibilitinya selaku Presiden UMNO dan Pengerusi Barisan Nasional (BN).

“Oleh yang demikian, kenyataan-kenyataan fitnah itu adalah jelas dikeluarkan dengan niat jahat sebagai alat untuk mempengaruhi dan memberikan reputasi buruk serta negatif kepada saya selaku pemimpin tertinggi parti Barisan Nasional yang secara tidak langsung memberikan imej buruk kepada parti berkenaan yang bertanding di dalam PRN Johor,” dakwa plaintif.

Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.

Sementara itu, Ahmad Zahid turut memfailkan notis permohonan inter-parte (kedua-dua pihak) untuk perintah injunksi interim supaya defendan sama ada secara diri sendiri, pegawai, pembantu, ejen, pekerja dan wakilnya untuk menarik balik kenyataan fitnah tersebut dan menghalang mereka menerbitkan, mengedarkan atau menyebarkan kenyataan itu atau kenyataan fitnah serupa di mana-mana platfom media sosial termasuk Facebook, Instagram, Twitter dan WhatsApp.

Turut dipohon perintah injunksi interim bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media di Youtube dan Facebook ‘Astro AWANI’ serta Youtube dan Tiktok ‘MalaysiaGazette TV’.

Selain itu, plaintif juga memohon perintah injunksi interim mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadamkan dan menghentikan penerbitan kenyataan fitnah berkenaan.

Peguam Shahrul Fazli Kamarulzaman, yang mewakili Ahmad Zahid ketika dihubungi berkata pada pengurusan kes di hadapan Timbalan Pendaftar Mahkamah Tinggi Nor Afidah Idris hari ini, mahkamah menetapkan 17 Jun bagi pendengaran permohonan inter-parte di hadapan Hakim Datuk Rozana Ali Yusoff yang berlangsung secara dalam talian.

Pada bulan lepas, Ahmad Zahid turut memfailkan saman terhadap bekas Perdana Menteri Tan Sri Muhyiddin Yassin berhubung dakwaan beliau ada meminta bantuan untuk menyelesaikan atau menangguhkan perbicaraan kes jenayah yang masih berjalan di mahkamah. – BERNAMA


Polis Putrajaya keluarkan 54 kompaun ingkar SOP sejak 12 Mei

PUTRAJAYA 27 Mei – Polis Putrajaya mengeluarkan 54 kompaun kepada individu yang melanggar prosedur operasi standard (SOP) sejak Perintah Kawalan Pergerakan (PKP) 3.0 berkuat kuasa 12 Mei lalu.

Ketua Polis Daerah Putrajaya Asisten Komisioner Mohd Fadzil Ali berkata, sebanyak 39 kompaun dikenakan terhadap individu bagi kesalahan merentas daerah dan negeri serta melanggar perintah kuarantin manakala seorang dikompaun kerana menganjurkan aktiviti yang menyebabkan kehadiran orang ramai sehingga menyukarkan penjarakan fizikal.

“Sebanyak 14 individu dikompaun bagi kesalahan tidak memakai pelitup muka dan gagal mendaftar masuk menerusi kod QR MySejahtera,” katanya kepada media selepas memantau pematuhan masyarakat dan peniaga terhadap SOP yang diperketatkan berkuat kuasa Selasa lalu di Jalan Diplomatik Presint 15, di sini malam tadi.

Mohd Fadzil berkata rondaan pemantauan di sekitar Putrajaya akan memberi tumpuan di premis perniagaan dan pusat beli-belah untuk memastikan waktu perniagaan dihentikan 8 malam seperti yang diputuskan Majlis Keselamatan Negara (MKN).

“Dalam jam 7.30 malam, kereta peronda pasukan pemantauan akan memberi peringatan menerusi pembesar suara supaya peniaga dan orang awam tahu waktu yang dibenarkan akan berakhir,” katanya.

Mengenai kes COVID-19 yang meningkat di pusat pentadbiran kerajaan itu yang sebelum ini dikategorikan sebagai zon hijau, Mohd Fadzil berkata ini kerana Putrajaya dikelilingi beberapa daerah di Selangor dan Kuala Lumpur.

“Ada penjawat awam yang bertugas di sini tetapi tinggal di luar Putrajaya…ini menyebabkan pergerakan ulang-alik bagi urusan rasmi, bekerja, jual beli, sekolah dan lain-lain…mendedahkan Putrajaya kepada penularan,” katanya.


Kedatangan pelancong ke Melaka meningkat

Ketua Menteri Datuk Seri Utama Sulaiman Md Ali berkata, jumlah pelancong berkunjung ke Negeri Melaka setakat Jun lalu adalah seramai 2.479 juta orang berbanding 739,000 sepanjang tempoh sama 2021.

Katanya peningkatan itu menjadi pemangkin kepada usaha berterusan menjadikan Negeri Melaka sebagai destinasi pelancongan wajib dikunjungi seiring dengan tema Melawat Melaka Bersejarah Bererti Melawat Malaysia dan Melaka Bandaraya Warisan Dunia (Unesco).

“Justeru, saya meminta semua penggiat industri pelancongan khususnya di Negeri Melaka agar dapat berganding bahu menggiatkan lagi usaha ke arah meningkatkan sektor pelancongan.

“Semua ini dengan hasrat Kerajaan Negeri Melaka untuk menjadikan Melaka sebagai salah satu destinasi pelancongan terunggul di dunia di bawah Pelan Strategik Melakaku Maju Jaya 2035 (PSMJ2035),” katanya.

Hadir sama, Setiausaha Kerajaan Negeri Datuk Wira Zaidi Johari; Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem; Pegawai Kewangan Negeri Datuk Salhah Salleh dan Pengurus Besar Bahagian Promosi Pelancongan (BPP) Melaka Sa’ari Basiron.

Pesta bertemakan ‘Pesona Warna Menggamit Dunia’ itu diisi dengan pelbagai aktiviti menarik antaranya ‘Garden Showcase’ iaitu pameran dan dekorasi hiasan bunga.

Selain itu, turut diadakan ‘Blossom of Light’ (hiasan lampu berwarna), ‘Floating Flower’ (hiasan bunga terapung), ‘Floral Relaxing Spa’, ‘Orchid Garden’, ‘Giant Chess’ dan cabutan bertuah kepada pengunjung yang hadir.

“Saya yakin, program seperti ini bukan sahaja dapat memberi ruang dan peluang kepada pengunjung beriadah bersama keluarga tetapi juga membantu lebih ramai usahawan tempatan menjana pendapatan tambahan.

“Program ini juga secara langsung mempromosikan pelancongan eko di Taman Seribu Bunga, sekali gus terus mempromosikan acara pelancongan Negeri Melaka,” katanya.


COVID: Industri Pelancongan Kelantan rugi RM2.6 bilion

Menurut laporan BH Online yang memetik kenyataan Pengerusi Jawatankuasa Perpaduan Masyarakat, Kebudayaan, Warisan dan Pelancongan negeri, Mejar (B) Datuk Md Anizam Ab Rahman, angka dikeluarkan Jabatan Perangkaan Malaysia (DOSM) itu termasuk penyusutan lebih 2.2 juta pelawat.

Beliau berkata demikian ketika menjawab soalan Mohd Syahbuddin Hashim (BN- Galas) pada Persidangan Keempat Dewan Undangan Negeri (DUN) Kelantan ke-14 di Kota Darulnaim, di sini, hari ini.

Md Anizam berkata, bagi membantu pemain industri kerajaan negeri menyalurkan beberapa bantuan berjumlah lebih RM724,750 termasuk kepada pihak hotel, bot pelancong dan pemandu pelancong.

“Antara bantuan yang kita salur termasuk sanitasi kepada hotel yang berdaftar dengan Kementerian Pelancongan, Kesenian dan Kebudayaan (MOTAC) di negeri ini, wang tunai RM1,000 masing-masing kepada agensi pelancongan, penggiat seni, pemandu beca dan sebagainya.

“Di samping sumbangan kerajaan Kelantan, kita turut menerima bantuan daripada Kerajaan Pusat bagi membantu untuk meringankan beban. Sebagai usaha memajukan semula industri pelancongan, kerajaan negeri menerusi gelembung pelancongan membuat pelbagai promosi termasuk secara virtual,” katanya.


Lelaki muat naik video berunsur perkauman dibebas dengan jaminan polis

KUALA LUMPUR, 26 Nov – Pemilik akaun Twitter menggunakan nama [email protected] yang ditahan polis kerana disyaki memuat naik video berunsur perkauman di media sosial pada Khamis lepas, dibebaskan dengan jaminan polis.

Setiausaha Polis Diraja Malaysia (PDRM) Datuk Noorsiah Mohd Saaduddin berkata ia susulan tempoh reman ke atas lelaki tersebut tamat pada hari ini.

“Seterusnya, PDRM melalui Unit Siasatan Jenayah Terkelas, akan merujuk kertas siasatan ke Pejabat Peguam Negara menurut peruntukan Perkara 145(3) Perlembagaan Persekutuan, setelah siasatan dilengkapkan,” katanya dalam kenyataan hari ini.

Lelaki berusia 39 tahun itu ditahan di Ibu Pejabat Polis Daerah Dang Wangi bagi membantu siasatan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998, kerana memuat naik video yang menjurus kepada unsur perkauman yang boleh mencetuskan ketegangan kaum di aplikasi TikTok.


Tiga warga asing ditahan bantu siasatan video tular gaduh di asrama pekerja

BATU PAHAT 8 Julai – Polis menahan tiga lelaki warga asing semalam, bagi membantu siasatan mengenai sebuah video tular kejadian pergaduhan sekumpulan pekerja di sebuah asrama pekerja kilang di Sri Gading, di sini.

Timbalan Ketua Polis Daerah Batu Pahat Superintendan Muhamad Izzudin Runggai berkata, dua warga Bangladesh dan seorang warga Sri Lanka berumur antara 23 dan 33 tahun itu ditahan selepas polis menerima laporan mengenai video itu semalam.

“Mangsa adalah seorang lelaki warga Sri Lanka dan merupakan pekerja kilang itu. Dia mengalami kecederaan di bahagian kepala dan sedang dirawat di Hospital Sultanah Nora Ismail, di sini,” katanya dalam kenyataan hari ini.

Tangkap layar rakaman video menunjukkan sekumpulan lelaki warga asing dipercayai bergaduh dalam kejadian di sebuah asrama pekerja kilang di Sri Gading, Batu Pahat, Johor hari ini.


Juruteknik didenda RM7,000 hantar komunikasi lucah

Mohd Redzuan Mohd Radzir, 36, selaku Orang Kena Saman (OKS) didakwa secara sedar melakukan perbuatan tersebut terhadap seorang individu dengan niat menyakiti hati orang lain, yang dibaca di sebuah pejabat di Seksyen U8, Bukit Jelutong di sini, kira-kira 11.30 pagi, 7 Feb 2018.

Bapa tiga anak itu didakwa mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah Seksyen 233 (3) akta sama yang memperuntukkan hukuman denda sehingga RM50,000 atau penjara maksimum setahun atau kedua-duanya.

Mengikut fakta kes, pengadu membuat aduan kepada Suruhanjaya Komunikasi dan Multimedia Malaysia (MCMC) selepas berasa sakit hati kerana komunikasi yang dihantar OKS menunjukkan gambar isteri pengadu dalam keadaan mengaibkan.

Bertindak daripada aduan tersebut, sepasukan anggota polis dan pegawai MCMC membuat serbuan di beberapa lokasi serta merampas barangan juruteknik itu, antaranya telefon bimbit dan komputer riba, dan menemukan komunikasi lucah berkenaan hasil analisis forensik.